text:
Fyri best at gagnnýta avtaluna við ES um luttøku Føroya í Horizon Europe og fyri at lætta um hjá stovnum og virkjum í sambandi við umsóknararbeiðið, hevur Granskingarnevndin gjørt av at játta pening úr Granskingargrunninum at lata teimum, sum arbeiða ítøkiliga við umsóknum. Endamálið er at minka nakað um fíggjarligu íløgurnar hjá stovnunum.
Stovnur ella virki kann fáa upp til kr. 35.000 endurgoldnar fyri útreiðslur, sum standast av arbeiðinum við einari umsókn. Stuðulin verður játtaður eftir umsókn so leingi játtan er tøk. Stuðul verður latin, tá ið fleiri partar luttaka í umsóknini, men stuðul verður ikki latin til einstaklinga umsókn.
Tak umsóknarblaðið niður her.
Hava fólk spurningar í sambandi við umsóknir, ber til at venda sær til Mariu Húsgarð, NCP samskipara á maria@gransking.fo ella á telefon +298 567802.


c: text/html

text:
1. august handar LISA Rigmor Dam, landsstýrisfólk í mentamálum, uppskot um, hvussu Hoydalar kunnu brúkast.
LISA sær í Hoydølum ein søguligan møguleika fyri at gera eitt umhvørvi, har listafólk arbeiða hvør sær, tvørfakligt og savna altjóða samstarvsfelagar á einum staði at framleiða og sýna fram. Ein listalig miðstøð, sum savnar fólk um listaskapan og listaligar upplivingar í Hoydølum.
Hoydalar sum eitt livandi, opið stað á tremur við tilboðum til borgararnar og samstundis eitt stað, sum kann bjóða arbeiðsfrið og sjálvvalda avbyrging til hugsavnan í egnum arbeiðshølum.
Á okkara nýggju heimasíðu kunna tit lesa meira um visiónina hjá LISA.

robotstxt: allowed

filter: keep


text:
Hin útvaldi
Bókadeild Føroya Lærarafelags
87,00 kr
Spar 5,00 kr
- Síður: 139.0
- Útgávuár: 1999
- Upprunamál: føroyskt
- Innbinding: innbundin
- Rithøvundur: Sólrún Michelsen
- Myndir: Edward Fuglø
Kol býr hann saman við foreldrum og ættfólki í lítlari bygd uppi í fjøllunum onkuntíð í fjarari fortíð. Tá ið hann er 12 ára gamal, verða tey rakt av skalvalopi, og bæði foreldur og vinfólk hjá Koli doyggja. Tey, ið eftir eru, gera av at flyta. Kol syrgir, men gentan Aya hjálpir honum burtur úr sorgini.
Tvey ár seinni ger hann av at fara út í heimin, og brátt verður honum greitt, at hann skal eina langa, trupla ferð. Hann fær góð ráð frá vísum fólkum og hjálparar, og hann fatar so líðandi, at hann er útvaldur at bjarga menniskjunum undan óndskapinum, ið er um at fáa alt vald har um vegir.


text:
Heimspeki
Heimspeki viðger allar yvirskipaðar spurningar í tilveruni. Heimspeki kemst av undran og tráan eftir innliti í øll lívsins viðurskifti; tað er ein leitandi hugsanarháttur, har endmálið er at seta tann góða spurningin heldur enn tað rætta svarið. Heimspeki gevur tær hugtøk og ástøði, sum ger, at tú lærir at skilja, kritisera og próvføra fyri tínum sjónarmiðum – og sjónarmiðum hjá øðrum – á einum fakligum støði.
Tú lesur faktekstir um høvðusrákini innan heimspeki og upprunatekstir eftir heimspekingum. Stóra avbjóðingin hjá tær er at seta teg inn í heimsfatanina hjá mætastu heimspekingum í evropeiskari hugmyndasøgu (upprunatekstir) og samstundis duga at greina og viðgera hesar hugsanir (faktekstir). Hetta stimbrar sjálvstøðuga og kritiska hugsan, og er hetta tað týdningarmiklasta amboðið, ið tú kanst nýta restina av lívinum.
Krøvini til at lesa heimspeki er eitt opið sinn, brennandi forvitni og eina sunna skepsis.


text:
God jul!
"Um hesa tíðina gekk út boð frá Augustusi keisara, at allur heimurin skuldi skrivast í manntal. Henda fyrsta innskrivingin var, meðan Kvirinius var landshøvdingi í Sýrlandi. Tá fóru øll at lata seg skriva, hvør til sín egna bý. Eisini Jósef fór úr Galilea, úr býnum Nazaret, til Judea, til bý Dávids, sum eitur Betlehem - tí hann var av húsi og ætt Dávids - at lata seg skriva, saman við Mariu, trúlovaðu síni, sum var við barn. Meðan tey nú vóru har, kom tíðin, at hon skuldi eiga. Og hon átti son sín, hin frumborna, og sveipaði Hann og legði Hann í krubbu; tí ikki var rúm fyri teimum í gistihúsinum."
(Juleevangeliet - frå den færøyske bibelomsetjinga)
Lagt inn av Knut Rage


text:
Ein maður, ið varð dopingkannaður í Føroyum tíðliga í 2005 vísti høgt testosteronvirði, ella sum úrslitið av kanningini vísti: T/E-ratio >4.
Í slíkum førum eru tveir møguleikar: antin framleiðir kroppurin hjá honum náttúrliga meira testosteron enn meðalmaður, ella hevur hann tikið dopingevnir, ið hækka testosterontalið.
Fyri at kanna hetta varð royndin send til Týsklands at verða kannað á eini starvsstovu, ið hevur serliga útgerð at kanna slíkt, og hendan kanningin vísti, at í hesum føri var talan um náttúrliga høga framleiðslu av testosteron. Maðurin varð kannaður tvær ferðir afturat í 2005, og hesar báðar kanningarnar staðfestu úrslitið, ið týska kanningarstovan var komin til.
Maðurin var tí fríkendur fyri doping, men hann skal hava eina serliga TUE-váttan. TUE stendur fyri Terapeutic Use Exeption.
Síðani WADA herfyri broytti markvirði fyri testostoron frá 6 til 4 hava verið nógv fleiri menn, ið hava verið eyka kannaðir fyri høgt testostoron, men hetta er so fyrsta dømi í Føroyum.


text:
Spegilsprikkafiskur (prikkafiskaættin)
Lampadena speculigera
Goode & Bean, 1896
Stødd: Upp í 20 cm langur.
Dýpi: Í dagslýsi úr 460 niður á 950 metrar, í myrkri úr 60 niður á 750 metrar.
Litur: Svartur, helst eisini silvurglitrandi.
Teinar: R14(13-15); G14(13-15). Táknatindar: 6-7 + 1 + 13 (12-14, sjáldan 11 ella 15), til samans 19-22 (sjáldan 23).
Lýsing: Spegilsprikkafiskur er hyldligur fiskur, rundligur í tvørskurði. Høvdið er um 28,5% av standardlongdini. Hann hevur breiða og høga klingru. Eina ryggfjøður mitt á rygginum, eina gotfjøður undir sporlinum. Smáar búkfjaðrar aftarlaga undir búkinum. Smáar uggafjaðrar. Rættiliga stóran, sýldan stert. Fitifjøður oman á sporlinum. Høvdið er langt og stórligt. Stór eygu frammarlaga á gronini. Eyguni eru um 34% av høvuðlongdini. Ljósgøgn, 2 á kápuni, 4 beint aftan fyri kápuna. Eitt rað við 21 ljósgøgnum hvørjumegin kjølin og 4 uppi á hvørji síðuni. Eitt sera stórt ljósgagn oman á klingruni, og eitt líka stórt undir.
Eyðkenni: Tey bæði stóru ljósgøgnini á klingruni. Á vaksnum fiski støddin.
Týdningur: Hevur ikki havt vinnuligan týdning.
da: Spejlhalet prikfisk, en: Lanternfish, ís: Gljálaxsíld
Útbreiðsla: Norður til 66ºN í Atlantshavinum. Er fingin í Landsynningsgrønlandi, undir Íslandi og Føroyum. Frá Suðurportugal og Vesturafrika vestur um Asoroyggjarnar og norður móti Íslandi. Vestanfyri í Atlantshavinum millum 35ºN og 48ºN og annars í Atlantshavinum suður til 48ºS. Er eisini í Indiahavinum og Kyrrahavinum.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Prikkafiskar Myctophiformes
Hópurin prikkafiskar hevur 2 ættir við 35 slektum og 246 sløgum.
Undir Føroyum er bert tann eina ættin við 6 slektum og 7 sløgum:
Vanliga við stórum eygum. Eingin fiskur verður størri enn 30 cm. Høvd og kroppur samantrýst um síðurnar, flestu við stórum kjafti.
Teir hava fitifjøður, eina ryggfjøður og eina gotfjøður. Búkfjaðrarnar eru altíð framman fyri miðjan fiskin. Stóran sýldan stert, ljósgøgn um kropp og høvd, slætta og leysa roðslu.
Smáir svartir ella blankir fiskar, ofta skyggjandi í bronsu ella ælabogalitum. Miðsjóvar- og uppsjóvarfiskar.


text:
Heimsins vandamiklasta harkalið 3 – úti á djúpum
Heimsins vandamiklasta harkalið 3 – úti á djúpum
DKK 198,00
DKK 198,00
- Lýsing
- Additional information
Lýsing
Heimsins vandamiklasta harkalið er villari enn nakrantíð. Nú hava tey bygt ta størstu sleingibyrsuna nakrantíð við selunum hjá abba Killer.
Tey mugu grøða Vampýrrósuna fyri ta allarringastu sjúkuna. Tey fýra gerast sumoglímarar og finna ein deyðan mann í Illaskógi. Harafturat prógvar harkaliðið, hvat veruligt vinalag er, og tað førir tey út, har eingin grynnir.
Í bókunum um Heimsins vandamiklasta harkalið eru fimm stuttar, villar og ordiliga stuttligar søgur um alt, ið kann henda, tá ið tey vaksnu ikki hava eitt vakið eyga.
Týðari: Vagnur Streymoy
Teknari: Ida Larmo
142 síður, Bókadeild Føroya Lærarafelags, 2021


text:
Jólahugni í Skúlanum á Trøðni sunnudagin 26. november
Kæru limir
Vit vilja hervið bjóða til jólahugna í
Skúlanum á Trøðni sunnudagin 26. november kl 15.00.
Verið vælkomin og havi góða lagið við.
Vit fara at hugna okkum við práti, jólagóðgæti, einum góðum drekkamunni við rísalamande, burturlutan og syngja jólasálmar/sangir, so vit koma í tað rætta jólalagið, nú tað stundar til jóla.
Eisini vænta vit, at jólamaðurin finnur út til okkara.
Við vón um góða undirtøku fara vit at heita á tykkum um at boða frá luttøku hjá einum av nevndarlimunum,
Krista Hvannastein, skrivari tlf. 25 19 11, kristahvannastein@gmail.com
Hallur Thomsen, formaður tlf. 59 87 83, sclerosufelag@sclerosufelag.fo
í seinasta lagi hósdagin 23. november.


text:
Nógv eru tey, ið sakna at kunna fara á bingo. Hetta letur seg ikki ordiliga gera enn, men vit í TB hava sett okkum fyri, at stytta hesum góðu fólkum um stundir inntil “ordiligt” bingo verður aftur, samstundis sum vit kunnu forvinna nøkur kærkomin oyru til felagsvirksemið!
Vit fara tí at gera eina roynd við at hava bingo á internetinum. Vit fara at gera tað soleiðis, at sunnudagin 19. apríl -2020 Kl.17:00 fara vit at senda beinleiðis frá hølum okkara við Stórá, har tølini verða trekt til bingospælið.
Til ber at keypa sær 6 plátur fyri 60,- kr. ella 12 plátur fyri 100 kr. og ØLL kunnu verða við, óansæð hvar í landinum ein er. Tey, ið ynskja at vera við í spælinum, kunnu bíleggja plátur, við at flyta peningin á konto 9181-1694903 hjá TB og senda okkum kvittan fyri pláturnar, saman við navni á viðkomandi og eitt telefonnummar á teldupost 1892bingo@gmail.com. TB sendir síðan teldupost við plátunum í, ið brúkarin so má printa út og krossa av á. (Pláturnar eru í PDF-formati) Í Suðuroynni ber eisini til at fáa pláturnar koyrdar út, í pappírsformi.
Øll kunnu vera við, einasta treyt er at vit hava fingið kvittan fyri flyting.
Vit spæla um eina rekkju, tvær rekkjur og bingo.
Vinningarnir hesaferð eru allir gávukort úr FK kring landið: 1 rekkja = gávukort á 250, 2 rekkjur = gávukort á 350 og heil pláta = gávukort á 600. Hevur tú vunnið, skalt tú ringja á tlf. 252610 alt fyri eitt. Vinnarin lesur plátunummarið upp, ið sæst niðast til vinstru á plátini og vit seta hátalaran frá, meðan vit eftirkanna tølini. Tað er bert tann eini vinnarin, ið fyrst ringir inn, til hvørt spælið – hevur tann, ið ringir inn, skeiv tøl, verður hildið fram við spælinum.
Tá spælini eru liðug, verður lutakast millum keyptu pláturnar og hepni vinnarin fær eina Kaffi/Espresso maskinu, virði 3.200 kr. Vinningarnir verða koyrdir út í Suðuroynni dagin eftir og vit syrgja eisini fyri at senda vinningar norðeftir.
Vit vóna inniliga at fólk taka væl ímóti tiltakinum og ynskja at verða við. Vit fara at gera okkara fyri, at tøknin er sum hon skal, tá vit senda beinleiðis sunnudagin.
Stroyming
Vit senda beinleiðis frá hølunum hjá TB, við Stórá í Trongisvági. Vit senda frá síðuni hjá TB á Youtube her https://bit.ly/2VxIoy9 og leinkið verður eisini deilt á síðu okkara á Facebook her https://www.facebook.com/groups/49963574865 – leinkið verður sjónligt uml 20 minuttir áðrenn bingo byrjar.
Tølini verða trekt talgilt og koma at síggjast á skerminum aftanfyri upplesaran, ið eisini kemur at siga tølini hart. Tá vinnarin ringir inn, verða plátunumrini eftirkannaði á aðrari teldu, ið eisini er til staðar í hølunum, og vinnarin fær boð beinanvegin, um rætt er. Plátunumrini síggjast niðast til vinstru á hvørjari einstakari plátu.
FREIST AT KEYPA: Útkoyring = leygarkvøldið kl. 20:00. Oline = sunnudagin kl. 15:00.
MINNIST TIL at endurinnlesa síðuna (uppdatera) um tit ikki síggja leinkið til beinleiðis sendingina. Leinkið er fyrst sjónligt, tá vit byrja at senda.


text:
Tvøroyrar Bóltfelag hevur í dag skrivað undir tvey ára venjarasáttmála við Michael L. Winter. Michael er av týskum uppruna og er 39 ára gamal. Hóast týska upprunan, so tosar Michael danskt.
Yrkisleiðin hjá Michael byrjaði sum venjari hjá 2. deildarliðnum hjá Randers FC í Danmark, í 2007 og hevur hann vant fleiri lið í Danmark. Seinast var hann venjari hjá danska fótbóltsfelagnum Brønshøj.
Michael hugdi eftir dystinum við Stórá í dag og hevur hann greiðar ætlanir um, hvat hann ætlar sær í komandi ár. Hann fegnast um, at Karl Øster hevur játtað at hjálpa sær og longu í komandi viku fær Karl eina venjingarætlan, ið hann ætlar at leikararnir kunnu halda seg til, inntil hann kemur aftur. Hann kemur aftur til Tvøroyrar beint áðrenn nýggjár og so verður farið í gongd beinanvegin í nýggja árinum.
TB bjóðar Michael hjartaliga vælkomnan til Tvøroyrar Bóltfelag og ynskir honum og leikarunum bestu eydnu.


text:
Niðanfyri standandi er komið frá Sinisbata at leggja út á heimasíðuna.
Seinasta heyst byrjaðu vit í Sinnisbata uppá eina nýggja verkætlan. Verkætlanin snýr seg um, at lætta og bøta um korini hjá avvarðandi at fólki við sálarsjúku, við at skipa fyri avvarðandi bólkum. Vit hava nú skipað fyri trimum avvarðandi bólkum, afturmeldingarnar frá teimum, ið hava verið i bólki, eru sera góðar.
Hesi bólkarnir hava verið rættaðir móti vaksnum, men aftaná summar verður fyrsti avvarðandi bólkurin fyri børn og ung millum 7-18 ár. Bólkarnir verða stuðlaðir av tveimum fakfólkum, sum hava serkunnleika innan økið.
Um mamman ella pápin hava sálarsjúku, kann tað verða trupult at vera barn, og tað kann eisini verða torført at tosa við vinfólk ella familjun um tað. Somuleiðis kann tað vera ringt at vera systkin at einum, sum hevur sálarligar avbjóðingar, tí hetta ofta fyllir nógv hjá allari familjuni.
Tilboðið hjá Sinnisbata er eitt “hvílirúm” hjá børnum og ungum, har tey fáa eitt stað, har tað ber til at tosa við onnur í líknandi støðum, og saman við stuðlandi fakfólkum. Tilboðið eitur “Time Out”, tí hetta er staðið, har tey ungu kunnu siga “time out” frá gerandisdegnum og slappa av, tosa um tingini, deila royndir, men eisini eitt stað, har tey kunnu hava tað stuttligt saman og hugna sær.
Vit ynskja, at so nógv fólk sum møguligt fáa kunning um “Time Out”, so tey, sum hava hug og tørv á tí, kunnu fáa eitt pláss í fyrsta bólkinum. Byrjað verður medio oktober, í hølunum hjá Sinnisbata. Meira kunning kemur seinni! Har eru avmarkað pláss í bólkinum, so tilmelding fer fram eftir “først til mølle”-prinsippinum.
Vit hava gjørt eina plakat um “Time Out”, sum vit hava viðfest í hesum teldupostinum. Tað hevði verið frálíkt, um tit heingja hesi upp – ella senda víðari (skúlar og heilsufrøðingar o. lík.). Somuleiðis at lýsa á Facebook ella á heimasíðu tykkara.
Til ber at lesa meira um tilboðið, og melda seg til umvegis tilmeldingarskjalið á heimasíðuni hjá Sinnisbata, www.sinnisbati.fo. Um tú hevur spurningar hesum viðvíkjandi, kanst tú ringja til Sinnisbata á tlf. 59 7913 ella skriva til okkum á sinnisbati@sinnisbati.fo, ella umvegis Facebook.
Vegna Sinnisbata,


text:
Skeið fyri venjarum í fótbólti og øðrum bóltspølum
Gleði, bóltur og spæl
– um at brúka “bóltin”, tá tað ræður um.
6. apríl 2016 16:00-18:30 í Høllini í Trongisvági.
Endamál og innihald
Við gleðini í miðdeplinum verður arbeitt við grundleggjandi hugsanunum og virðunum, sum eru galdandi, tá talan er um ítrótt, spæl og rørslu á leikvøllinum.
Støði verður tikið í tilfarinum “Bingo bold” og “Brug bolden”. Eitt tilfar sum gevur hugskot um spøl, sum í sjálvum sær eru motiverandi, og sum eru løtt at venja. Eitt sett við 30 kortum, ella tilsamans 90 venjingum, sum luttakararnir kunnu ogna sær fyri 200 kr.
Bóltspøl eiga at innihalda flestu lutir í lívinum – tað at fáa avbjóðingar, at royna seg, at læra, at fegnast, at harmast, at vinna, at tapa, at eydnast og at brúka “bóltin”, tá tað ræður um.
Skeiðið er fyri barna- og ungdómsvenjararí fótbólti, men er avgjørt eisini viðkomandi fyri venjarar í øðrum bóltspølum.
Skeiðið er praktiskt, og lagt verður upp til, at luttakararnir eru virknir. – Eitt skeið í 2½ tíma, har vit gera tað, vit siga!
Málbólkur
Barna- og ungdómsvenjarar í fótbólti og øðrum bóltspølum.
Luttøkugjald
Ókeypis.
Luttakararnir kunnu tó ogna sær tilfarið “Bingo bold” & “Brug bolden” fyri 200 kr.
Tilmelding
Freistin at melda til er úti mikudagin 16. mars 2016. Tilmelding fer fram við at senda ein mail til Charlottu á cn282060@gmail.com ella send eini boð umvegis Facebook.
Instruktørur
Max Rasmussen, fyrverandi DGI og DBU instruktørur.
Max hevur verið instruktørur á fleiri skeiðum í Føroyum. Í 80 og 90-unum hjá FSF innan fótbólt og síðan aldarskiftið mest fyri námsfrøðingum og lærarum.
Max hevur seinastu 25 árini starvast í DGI sum ráðgevi og instruktørur, og hannhevur havt eitt ótal av skeiðum og tiltøkum fyri venjarum í ymiskum bóltspølum og ítótti annars.
Max Rasmusen er ímyndin av opinleika, gleði, elduhugi og rørslu. Og ikki minst evnar hann at motivera og seta viðkomandi spurningar – spurningar sum samantvinna tað fysiska, mentala og intelektuella.


text:
HAF ávarar ímóti víðopnum arbeiðsmarknaði
Føroya Arbeiðsgevarafelag fær ikki afturhald at biðja politiska myndugleikan leggja føroyska arbeiðsmarknaðin víðopnan fyri útlendskari arbeiðsmegi.
Bara í ES búgva 500 milliónir fólk, men hetta er eftir øllum at døma ikki nóg stórt uppland hjá arbeiðsgevarunum. Teir krevja at fáa fría atgongd til arbeiðsmegi um allan heim.
Hetta stuttskygda ynskið tekur ongi atlit til teir trupulleikar, sum tann føroyski arbeiðsmarknaðurin kann koma í.
Havnar Arbeiðarafelag mótmælir harðliga, at føroyski arbeiðsmarknaðurin verður atkomiligari, tí hetta fer at koma føroyskum arbeiðsfólki dyggiliga aftur um brekku.
Felagið veit um arbeiðsgevarar, sum heldur vilja hava útlendingar í arbeiði, tí teir óbundnir av familjulívi í Føroyum eru sinnaðir at arbeiða samdøgrið á tamb.
Tílíkur hugburður setir arbeiðsmøguleikarnar hjá føroyingum í vanda og elvir til mismun millum føroyingar við familju og útlendingar á arbeiðsmarknaðinum.
Felagið vísir eisini á bústaðarkreppuna, sum longu er í landinum. Við lættari atgongd til útlendska arbeiðsmegi økist bústaðartrotið, og uppaftur trengri gerst í Føroyum.
- Allar dyr standa á víðan vegg í løtuni. Tá umræður fiskatilfeingið, hava útlendingar frítt spæl. Í sambandi við ferðavinnuna eru so nógvir útlendingar her nú, at vit sleppa ikki í hagan. Men tað verður ikki við okkara góða vilja, at føroyingar heldur ikki sleppa til arbeiðis, sigur Hans Joensen, formaður í Havnar Arbeiðarafelag.
Hann óttast fyri, at lættari atgongd til útlendska arbeiðsmegi kann elva til lønardumping, tí longu nú veit felagið um dømi, har arbeiðsgevarar hava biðið um loyvi at dumpa lønina.
Hetta hendi í sambandi við, at útlendsk arbeiðsmegi skuldi koma til Føroya, og arbeiðsgevari bað um at sleppa at løna útlendingunum samsvarandi løn í heimlandinum.
- Vit søgdu kortanei, tí tílíkt kemur als ikki upp á tal, sigur Hans Joensen.
Ein mismunur á arbeiðsmarknaðinum longu nú er, at útlendingar hava løn tryggjaða 40 tímar um vikuna. Hesi framíhjárættindi hava føroyingar ikki, legst arbeiðið av onkrari orsøk lamið.
- Arbeiðsgevararnir eiga at rætta hendan skeivleikan heldur enn at lata allar dyr upp á víðan vegg. Eisini áttu teir at virkað fyri at fáa føroyska arbeiðsmegi heim, sum verður stuðlað at arbeiða uttanlands, sigur Hans Joensen.
Havnar Arbeiðarafelag


text:
Samanhald ella sjálvtilstrekkiligheit?
13. juni 2016
Orlando í Florida er nýggjasta offrið fyri óhugnaligan, víðgongdan yvirgang
Yvirgangur skolar eisini eystaneftir inn yvir Europa. Gamalt fyribrigdi men tað nýggja er, at yvirgangsfólk fyri størsta partin og við beráddum huga søkja at "bleytum málum" og taka ósek lív.
Aðalmálið er at skapa ræðslu og krypla demokratiskar meginreglur.
Í skugganum av hesum kunnu vit staðfesta, at yvirgangur ikki hevur rakt Føroyar.
Vit eiga at vera heimsborgarar og standa saman við fraklendingum, bretum, belgiarum, dønum, amerikanarum, kanadiarum og øðrum tjóðum, sum kenna sviðan av víðgongdum kreftum.
Tað er nú, at samanhald tvørtur um landamørk skal standa sína roynd.
Av tí sama er politiska sjálvtilstrekkiligheitin, sum í hesum døgum hóttir við at avbyrgja okkara land her úti í Atlantshavi, púra burturvið
Vitja her:
Heimasíðan hjá Edmundi Joensen
RN
Aftur


text:
Fiskiskapur hjá útlendskum ferðafólki
Kári P. Højgaard, løgtingsmaður hevur sett Høgna Hoydal, landsstýrismanni í fiskivinnumálum hendan grein 52 a fyrispurning:
Viðvíkjandi fiskiskapi/útróðri hjá útlendskum ferðafólki.
1) Eru ongar ásetingar fyri útlendingar um kravt fiskiloyvi, um hesir skulu dríva fiskiskap/-heimaútróður
við føroysku strendurnar.
2) Er heldur onki hámark fyri hvussu nógv kann veiðast.
3) Verður veiðan uppgivin og skrásett, so hon telur við í veiðuhagtølunum.
4) Er her talan um loyvda veiðu, ella er tað ránsveiða.
5) Um talan er um ólógliga veiðu. Hvussu leingi fer myndugleikin at venda blinda eyga til.
Viðmerkingar
Seinasta heyst gjørdi eg landsstýrismanninum í fiskivinnumálum vart við, at eg av suðuroyingi varð kunnaður um, at útlendingar leigaðu sær bát/bátar at dríva útróður avmarkað tíðarskeið. Hesir vóru væl útgjørdir, arbeiddu fiskin sjálvir og teir høvdu veiðina við sær av landinum, tá teir fóru avstað.
Landsstýrismaðurin takkaði fyri upplýsingarnar og lovaði at kanna málið.
Hoyrdi einki aftur og roknaði sostatt við, at hesin fiskiskapur var støðgaður, men nei. Sambært grein í Vágaportalinum, so hendir júst tað sama í ár sum undanfarin ár, og mynd av fiskarúgvu og monnum ið skera flak á bryggjuni, prógvar innihaldið í greinini.
Neyvan nakað annað land í okkara parti av heiminum loyvir slíkum fiskiskapi. Rættir stuttleika fiskarar reika heimin runt fyri at fáa dreyma fiskin. Tá hetta eydnast, verða myndir tiknar og fiskurin sleptur útaftur. Ja munur er á.
Um menn koma við reiðskapi og frystiútgerð, leiga bátar og royna í dagavís, má talan verða um vinnuliga veiðu. Tí er alneyðugt at støðga hesi gongd, áðrenn óskilið vindur upp á seg, so enn fleiri útlendingar fara at gagnnýta hendan møguleikan.
Kári P. Højgaard, løgtingsmaður
-------------------------
NB: Viðhefta grein á Vágaportalinum um sama evni.
Herfyri var eitt lesarabræv á VP, har spurt var í lesarabrævinum, um einki hámark er á fiskiskapinum hjá ferðamanninum sum at vísa seg ótarnaður fiskar av "fólksins ogn" og flytur út á útlendska marknaðin:
“- Í Suðri eru fleiri bátar, sum eru mannaðir við ferðamonnum, sum vísa seg at útflyta nógv av "Føroya fólks ogn".
- Útlendingarnir koma henda vegin og manna einar 5-6 bátar, og so fara teir út at fiska og standa so á bryggjuni og flekja, tá ið teir eru komnir aftur av føroysku grunnunum, skrivaði ein ið nevndi seg Undrandi sjómaður.
Víðari var sagt, at veiðan verður so flutt av landinum í frysti bilum, sum koma 14. hvønn dag, og er hetta mannagongdin alla summarhálvuna.
- Eg havi skilt at okkurt er í føroysku lóggávuni um, at ferðamenn kunnu leiga sær ein fiskitúr í Føroyum, og er hetta helst gjørt at stimbra føroysku ferðavinnuni, sum møguliga nú hevur fingið í so nógvan stimbur.
- Í hesum førinum í Suðri, í Porkeri, sær meira og meira út til at hetta er vorðið ein vinna, har føroyskur fiskur verður útfluttur uttanum allar skipanir at vísa seg.
- Mín spurningur er tí, hví einki hámark er sett á, hvussu nógv útlendski ferðamaðurin hevur loyvi at fiska í Føroyum av "føroysku ognini hjá Føroya fólki"? spurdi lesara brævskrivarin.
VP sendi fyrispurningin víðari til Fiskimálaráðið tann 13. mai 2019, men hevur ikki fingið nakað svar enn”.


text:
Skráin til karnival!
Nú stundar til ársins karnival gongu, og fyri at alt skal ganga upp, hava vit skipa fyri eini skrá:
Fríggjadagin 25.05.2018
Millum kl 16-20 kunna luttakarar koma oman í Álastovu og avheinta armbond, ið skulla brúkast í samband við útflýggjan av øl ella cider.
Um tit ikki hava møguleika at avheinta tey tá, kunna tit fáa onkran annan at avheinta tey fyri tykkum, ella fáa tit tey á sjálvum degnum. Vit viðmæla øllum, fyri tykkara egnu skyld, at avheinta tey áðrenn, soleiðis at tit sleppa undan at brúka tíð uppá hetta karnivalsmorgunin.
Karnival. Leygardagin 26.05.2018
kl: 9:30:
- Vit møtast undir torninum á skt. Markus Kirken. Skútan verur doypt, og okkara egni Regin Hjelm Joensen heldur eina mergjaða røðu.
- Tey, sum mangla armband fáa armband.
- Fyrsta ølin/cider verður útflýggja (tí er tað sera umráðandi at tit eru til staðar kl 9:30)
Kl: 10:00:
- Rulla vit skútuna oman til skrúgonguna og fylgja streyminum
Kl: 12:00
- Taka vit ein steðg við havefronten
- Ganga vit síðani ímóti kildeparkina
Kl:14:00/15:00
- Enda vit gonguna við Post-sentralin
- Vit grilla, og her fáa øll tað síðstu ølina, eller cider.
Her hittast vit klokkan 09:30!
Við Sankt Markus kirkjuna beint við Østre Anlæg – har sum Islandsgade og Markusgade møtast!
Her enda vit gonguna uml. kl:14:00 / 15:00!
Her fáa øll pylsur, breyð og annað gott – liggur framvið “Postmestervej” og tætt við Álaborg!


text:
Søgan um bygdina, grannalagið og bóndasetrið.
Funningsfjørður er niðursetubygd frá 1812.
Í 1843 sigur fólkateljingin, at ongi fólk eru í bygdini. Eitt sindur undarligt, men til hetta kunnu sjálvsagt vera ymsar grundir. Í 1840 sigur fólkateljingin, at 2 familjur eru í Funningsfirði, og síðan tá er altíð fólk í bygdin sum síðan vaks spakuliga. Í 1890 er handil í bygdini.
Í 1902 varð ein hvalastøð løgd í Funningsfirði. Hin 19. Juli 1911 fór skonnartin "Telefon" á land í Leirvík og gjørdist vrak, hon var lastað við koli til hvalastøðina í Funningsfirði. Longu í 1913 varð hvala støðin niðurløgd.
Í Funningsfirði róðu teir úr á Norðhavinum, og eisini var altíð nógv sildadrift í Funningsfirði.
Í 1901 eru 18 fólk í Funningsfirði, og í dag eru 60 fólk í bygdini.
1. jan. 2005 bleiv Funningsfjørður, sum partur av Elduvíkar kommunu, samanløgd við Runavíkar kommunu.
Funningsfjørður er einasta bygd í Runavíkar kommunu sum er hvalvág.
Sunnastu húsini oman fyri vegin eru húsini hjá Mariusi, og norðan fyri tey eru húsini hjá Jóanesi.
Sunnast niðan fyri vegin er long svørt lon – sunnara helvtin er hjá Mathiasi og norðara helvtin er hjá Jógvani. Og húsini norðanfyri, eru tey hjá Tummasi.
Niðan fyri húsini hjá Jógvani eru húsini hjá Jóhan. Og norðan fyri húsini hjá Tummasi eru húsini hjá Hans Paula. Norðast eru húsini hjá Jensi.
Myndin er tikin aftan á fyrra verðaldarbardaga.
Tann maðurin, sum fyrst búði í hesum húsunum kom úr Elduvík. Hann var ættaður av Eiði og æt Niels Nielsen. Mamma hansara var av Eiði, og pápin var norðmaður.
Niels vaks upp á Eiði hjá mammuni og foreldrum hennara.
Tá Niels var vaksin, fór hann til Elduvíkar at vera húskallur hjá eini einkju. Henda einkjan átti jørð burtur av Nýggjustovugarðinum, so har var nokk at takast við. Rakul, dóttirin í húsunum, var javngomul við Niels, og seinni giftust tey bæði.
Niels festi jørðina hjá einkjuni og flutti við familju síni inn í Funningsfjørð at búgva. Peningur var lítil og ongin at byggja hús fyri, men verðmóðirin hevði arvað eina roykstovu úr Gimbrunum (Ljósáum), og henda roykstova bleiv so sett upp í Funningsfirði.
Hetta var í árinum 1832, og Hans Pauli, f.1889, úr Funningsfirði, mintist, at eitt træbretti var neglt ímóti sperruni uppi í tróðrinum við árstalinum 1832 á.
Nakað seinni bygdi Niels eina stovu upp í sunnara enda á húsunum. Uppaftur seinni blivu bæði glasstovan og prestastovan bygdar upp í norðara enda á húsunum. Tað áhugaverda við hesi bygging, er viðurin, sum bleiv keyptur á auktión í Saksum og sleipaður við áttamannafari til Funningsfjarðar. Síðan bleiv hann væl turkaður og goymdur – kanska í fleiri ár.
Í húsunum eru tvær gamlar kistur. Onnur av hesum, hon stendur í glasstovuni, sigst at vera av "Saksunarskipinum", og tað sjáldsama við hesi kistu er, at lokið er úr heilum viði.
Hina kistuna, hon stendur í prestakamaranum, hevur Rakul, dóttir Christian-bónda, átt. Í hesi kistu liggur ein so ógvuliga long flætta, sum Rakul sjálv átti. Hans Pauli fortaldi, at Rakul vildi hava mammu hansara at klippa flættuna, tí hon orkaði ikki at røkja hárið, men mamma Hans Paula vildi ikki so væl klippa flættuna, tí hon helt tað fór at verða óeydna burtur úr hesum; tó at endanum eftirlíkaði hon Rakuli og klipti flættuna – sum enn liggur í skríninum.


text:
Felagið Lesi og Skriviveik:
Síðani vit í Felagnum fyri Lesi- og Skriviveik fingu atgongd til CD-ORD við nýggju føroysku Honnu- og Hanusrøddunum, og orða-uppskotum grundaði á føroyska orðabók, hava næmingar okkara, bæði børn og vaksin, fingið eitt so gott hjálpiamboð, at tað er torført at lýsa við orðum.
Ein mamma helt fyri, at nú var hon avloyst sum upplesari fyri barni sínum.
Dánjal á Dul Jacobsen
Brúkari:
Eg vil avgjørt geva CD-ORÐ míni allarbestu viðmæli. Sonur mín er lesiveikur og strevaðist øll árini í fólkaskúlanum við at stava soleiðis, at man kundi skilja hvat hann meinti við. Eftir at hann kom í Hoydalar og har bleiv skannaður fyri orðblindni og síðani fekk CD-ORÐ, broyttist bæði lesingin og skrivingin øgiligani nógv til tað betra. So míni ráð. Alt føroya fólk skal hava góða og bíliga atgongd til CD ORÐ.
VH. Magnus Magnussen
Lærari:
CD-ORÐ er eitt sera hent hjálpiamboð, sum ger tað munandi lættari hjá orðblindum at klára seg; bæði við upplestri og stavihjálp. Hjálp til sjálvhjálp er heilt vist rætta vegin, og tí er CD-ORÐ eitt neyðugt amboð.
Annika Marr Poulsen
Um tit eru ein skúli við leiguavtalu, ella vanligur brúkari av forritinum CD-ORÐ, og hava tit hug til at siga øðrum frá, um hvussu glað tit eru fyri tað, so eru tit vælkomin at senda okkum eitt viðmæli, ið helst stimbrar aðrar skúlar og aðrar brúkarar til at sleppa at brúka CD-ORÐ.


text:
Avreiðingarnar tilsamans fyrsta ársfjórðing í ár vóru í nøgd nakað lakari enn sama tíðarskeið í fjør. Nøgdirmar eru yvirhøvur smáar sum seinastu nógvu árini, samanborið við góð fiskiár. Hetta skrivar Hagstovan á heimasíðuni.
Kelda & mynd Hagstova Føroya» 26. apríl 2017
Av teimum týdningamestu fiskasløgunum minkaði nøgdin av toski smá 1.400 tons ella ein góðan fjórðing í mun til í fjør. Tað eru trolarnir, sum hava fingið minni av toski í ár. Av upsa og hýsu var nøgdin nakað tað sama sum í fjør.
Av øðrum botnfiski er nøgdin vaksin 17%, og er orsøkin, at væl meira av kongafiski er avreitt higartil í ár.
Samlaða nøgdin í ár av flatfiski er minkað 7%. Í fjør vuksu nøgdirnar av svartkalva munandi í mun til undanfarin ár. Sær út til, at nøgdin av svartkalva verður áleið sum í fjør – tó higartil ein lítil minking.
Tekin eru um, at fiskaprísirnir fyri botnfiskin yvirhøvur roynast nakað verri í ár enn í fjør. Serliga er tað upsin, sum hevur fingið verri prís higartil í ár enn í fjør – eitt fall á 28% fyri áleið somu nøgd. Samlaða avreiðingarvirðið fyrsta ársfjóðringin var 15 % minni enn í fjør, sum er góðar 32 milliónir kr.
Havast skal í huga, at veiðan á Flemish Cap og undan Íslandi er við í avreiðingunum.
Verður fyrsti ársfjórðingurin í ár samanborin við fyrsta ársfjórðing undanfarin ár, sæst, at nøgdin samantald, sum er avreidd seinnu árini, ikki hevur verið stór. Í strikumyndini og talvuni niðanfyri er botnfiskanøgdin í fyrsta ársfjórðingi í ár samanborin við undanfarin ár, og staðfestast kann, at nøgdirnar, sum eru avreiddar seinnu árini, eru heldur smáar.
Avreiðingartølini fyri fyrsta ársfjórðing 2017 eru nú tøk í hagtalsgrunninum. Har eru meira útgreinaðir upplýsingar, bæði á fiskaslag, nýttan reiðskap og keyparabólkar.
Viðmerking: Avreiðingar er uppgjørt í landaðari vekt, tvs. tað verður ikki lagt upp fyri, at nakað verður avhøvdað, annað kruvt og uppaftur annað bara ísað runt/óviðgjørt. Tað mesta er ísaður fiskur, tó eru nøkur skip, sum frysta umborð. Havast skal í huga, at avreiðingarnar siga einki um, hvussu stór royndin hevur verið.
—
Video-grafikkur kann takast niður her


text:
7685.18 - Barnið í skiftinum frá skúlabúgvingini í innskúlingina.
Skeiðsnummar
7685.18
Heiti
Barnið í skiftinum frá skúlabúgvingini í innskúlingina.
ECTS
15
Fortreytir
At lesandi er innskrivaður á NÁD
Endamál
Endamálið við skeiðnum er, at tey lesandi skulu nema sær fakligan kunnleika í og ástøðiligt grundarlag fyri virksemi í skúlabúgving og innskúling. Tey skula fáa innlit í arbeiðsøkið hjá námsfrøðingum og lærarum fyri at kunna samstarva á besta hátt, við tí endamáli, at skapa eitt trygt, mennandi, kreativt og læruríkt umhvørvi fyri einstaka barnið. Harafturat skal tann lesandi ogna sær kunnleika um, hvat eyðkennir menningarstøði og sosialisering hjá børnum í skúlabúgvingini og innskúlingini.
Innihald
• Dagstovnalógin / fólkaskúlalógin, forskúlakunngerðin • Skiftið millum barnagarð og skúla/frítíðarskúla • Sálarfrøðiliga menningarstøði • Læring og menning • Sosialisering - spæl og læring • Læruumhvørvið • Frítíðarskúlavirksemi • Samstarv millum fakbólkarnar námsfrøðingar og lærarar • Námsfrøðiliga kreativa tilgongdin
Læru- og undirvísingarhættir
Fyrilestrar, bólkaarbeiði, einsæris uppgávur, framløgur, vegleiðingar og eftirmeting. Hvørjar tilgongdir, ið verða nýttar, eru tengdar at, hvat undirvíst verður í.
Læruúrtøka
Við skeiðslok skulu tey lesandi megna at: • Lýsa kritiskt, hvat eyðkennir skúlabúgving/innskúling sum granskingarøki við støði í lógargrundarlagnum á økinum. • viðgera grundleggjandi ástøði, ið siga frá, hvussu børn læra og mennast, og hvussu tey verða myndað, mentað og sosialiserað við atlit til skiftið frá barnagarðinum og í skúlanum. • finna og brúka granskingargrundaða, námsfrøðiliga og didaktiska hugsan og vitan, ið eyðkennir læruumhvørvið í barngarði, forskúla, skúla og frítíðaskúlanum. • kunna greina, viðgera og samskifta tvørprofessionelt um, hvussu hugburður og arbeiðshættir hjá tí einstaka námsfrøðinginum/læraranum ávirkar menningarmøguleikar, lærumøguleikar og trivnaðarmøguleikar hjá børnum • Kunna greina og viðgera tað námsfrøðiliga virksemi við einum ástøðiligum grundarlagi, har hvørt einstakt barn skal læra og mennast og megna at royna virksemi í praksis. • Kannað tað estetsiska/didaktiska virksemi í praksis her heima og uttanlands og brúka hesar royndir í skúlabúgvingini/innskúlingini, sum fyrireiking til skúlabyrjan og í undirvísingini í innskúlingini. Tann lesandi skal megna at viðgera ástøðiliga eina synergieffekt millum skúlabúgving og skúlaøki og hvussu praksis kann fylgja við og birta undir menning og læru.
Próvtøkuháttur
Eftir lokið skeið verður próvtøkan tvídeild: Í fyrsta partinum skula tey lesandi arbeiða við einum prosjekti, har dentur verður lagdur á námsfrøðiligu kreativu tilgongdina í arbeiðnum við børnum. Hetta skal roynast í praksis við børnum og skal standast fyri at sleppa til munnligu próvtøkuna. Annar partur er ein munnlig framløga, sum tekur støði í einum portfolio, sum tann lesandi arbeiðir við gjøgnum praksis vikurnar. Portfolio skal innihalda skjalfesting av arbeiðstilgongdini, har dentur verður lagdur á avgerðir í samband við produktið, framferðarhættir, teknikkir, ástøði, hugsanir og refleksjónir. Tað er frítt fyri, hvussu portfolio verður sett upp og gjørd. Hesin parturin verður próvdømdur innanhýsis við galdandi próvtalsstiga.
Próvdøming
Innanhýsis
Próvtalsstigi
7-talsstigin
Lestrarlisti
Lestrarlistin verður útflýggjaður við skeiðsbyrjan
Ábyrgd
Annika Antoniussen


text:
Pauli Jarnskor fer at venja okkara málmenn í 2020.
1-ára sáttmáli er skrivaður millum Paula og ÍF.
Flest kenna Paula sum stríðsmann á miðvøllinum hjá GÍ tey góðu árini í 80’unum og 90’unum.
Vit hava fyrr havt gleði av Paula í Fuglafirði. Hetta var tá hann var leikandi venjari í 2001 og 2002.
Eftir at Pauli gavst at spæla fótbólt, hevur hann tikið sær av at venja málmenninar hjá GÍ og Víkingi í fleiri umførum.
Vit ynskja Paula hjartaliga vælafturkomnum til felagið, og ynskja honum og liðnum alt tað besta.
Koyr á ÍF!


text:
Brúna Gøta - Legulív
Búreising
Hugleiðing
Búreising er ein sera stórur partur av legulívinum, og tað er tí umráðandi, at úlvurin/títlingurin fær innlit í teir mest grundleggjandi førleikarnar viðvíkjandi búreising. Her fær úlvurin/títlingurin eisini møguleikan fyri at brúka teir knútar og ta vitan, tey hava fingið frammanundan.
Gøtan
Hugskot til fundir
Gera ein dreka:
Einfaldur dreki: Plastikposi - koyra band í honkjurnar og lita plastikposan.
Fleir hugskot og vegleiðingar eru at finna undir Stuðlandi tilfar.
Bredga band:
Fleiri hugskot og vegleiðingar eru at finna undir Stuðlandi tilfar.
Pionera eitthvørt:
Stríðsvognur http://www.idespejd.dk/romersk-stridsvogn
Hevur onkur okkurt annað hugskot til lætta pionering á byrjanarstigi, sigið so endiliga frá, soleiðis at tað kann leggjast inn her


text:
Leygardagin 12. januar verður skipað fyri 3. umfari av Vetrarkappingini í
renning. Kappingin fer fram í Streymnesi og Hvalvík.
Kappast verður í fýra bólkum hjá báðum kynum:
Veteranar kvinnur og menn (f. -1962) 7,8 km
Vaksin kvinnur og menn opin bólkur f. -1991) 7,8 km
Kvinnu- og mansunglingar (f. 1987-91) 7,8 km
Gentur og dreingir (f. 1992-1996) 3,8 km
Møtt verður í nýggju húsunum við vøllin í Streymnesi. Teinurin, ið skal
rennast, byrjar eisini við húsini. Runnið verður gjøgunum Streymnes eftir
niðara vegi oman á Oyruna, og síaðani gjøgnum Hvalvík og aftur til
Streymnesar. Teinurin skal rennast tríggjar ferðir – gentur og dreingir tó
bert eina ferð.
Allir aldursbólkar byrja samstundis kl. 11.00
Tilmelding fer fram her á síðuni innan fríggjakvøldið 11. januar kl. 21.00.
Startnummur verða avheintað í húsunum við vøllin í Streymnesi leygardagin
frá kl. 10.00. Tá verður luttøkugjaldið, ið er kr. 50,- fyri tríggjar teir
eltu aldursbólkarnar og kr. 20,- fyri yngsta aldursbólkin, eisini goldið.
Hetta er triðja umfar av vetrarkappingini. Men hetta er samstundis ein opin
kapping, har øll kunnu luttaka.
Víst verður annars til kappingarreglurnar, ið eru at finna her.


text:
FM1 byrjar at senda longu klokkan 10 við tónleiki, práti, skemti, og einari kapping fyri lurtarunum. Hetta er í samband við, at Føroyar og Skotland spæla HM-undankappingardyst á Tórsvølli klokkan 19.45.
Vertir vera Petur Zachariassen og Petur Asbjørn Lervig.
Aftaná klokkan 12 fer Petur Asbjørn í býin við sendaranum fyri at hitta bæði føroyingar og skotar at fritta um hvørja vónir fólk hava um dystin millum liðin. Vinnararnir av kappingini verða drignir undan tíðindasendingini klokkan 15.
Tróndur Arge skipar fyri Fótbóltspanelið millum klokkan 15.10 og 17. Frá klokkan 16 verður eisini fylgt við í U21 EM-undankappingardystinum millum Ukraina og Føroyar.
Klokkan 17.15 til 18 endurhoyra vit tað sum Jens Martin Knudsen segði í 10´aranum.
Klokkan 18 verður sent beinleiðis av Tórsvølli.
FM1 sendir allan vegin til dysturin millum Føroyar og Skotland er liðugur, og samrøður eru gjørdar við spælarar og venjara aftaná dystin.
Tróndur Arge og Jens Martin Knudsen siga beinleiðis frá dystinum millum Føroyar og Skotland.
Øll kunnu hoyra FM1 á www.fm1.fo
In.fo hevur í samstarvi við dystir.fo beinleiðis tekstfrásøgn frá dystinum.


text:
Martin Næs var føddur í Vági í 1953, men flutti til Havnar trettan ára gamal. Hann er útbúgvin bókavørður, og var í mong ár landsbókavørður á Føroya Landsbókasavni. Síðani hevur hann verið deildarstjóri á mentamáladeildini í Mentamálaráðnum.
Martin hevur verið virkin innan mentanarlívið. Hann hevur m.a. verið nevndarlimur og formaður í Rithøvundafelag Føroya.
Martin hevur givið út yrkingasøvn, barnabøkur, skaldsøgu og greinasavn. Eisini hevur hann týtt, serliga úr íslendskum máli. Hann lýsir m.a. náttúruna, barnalyndið og samskiftið millum menniskju.
Í 1981 fekk hann Barnabókaheiðursløn Tórshavnar býráðs, og í 1995 fekk hann Bókmentavirðsløn M. A. Jacobsens.
Hann er føddur suðuri í Vági í 1953. Trettan ára gamal flutti hann til Havnar, tí pápi hansara varð settur í starv har.
Martin tók realprógv í Havn í 1970, studentsprógv í Hoydølum í 1973, fór so niður á Danmarks Biblioteksskole og tók prógv sum bókavørður í 1978; høvuðsuppgávu skrivaði hann um gongdina í føroyskum bókmentum og um bókaútgávuviðurskifti. Hon bar heitið »Færøsk litteratur - udvikling og vilkår« og kom á prenti í 1981.
Heimkomin eftir lokna útbúgving starvaðist hann fyrst eitt skifti á landsbókasavninum, síðani á Býarbókasavninum í Havn 1979-81 sum barnabókavørður og so frá 1981 aftur á Føroya Landsbókasavni.
Martin hevur latið úr hondum trý yrkingasøvn: »Friður«, 1972, »Marran sigur S«, 1975, og »Úr«, 1979.
Fyrsta savnið hjá ungum yrkjarum er ikki sjáldan merkt av tunglyndi, tí, ið á fremmandum máli verður rópt »spleen«. »Friður« er einki undantak í so máta. Yrkjarin gongur við kirkjugarðshugsanum, grundar um menniskju, ið »hvíla/undir livandi grasi« og má ásanna, at »sum myrkur/í ljósi/ slóknar tú«. Men her darrar eisini ein kátur og lívsjáttandi strongur.
»Minnist tú hitt árið,
tá várið var vár,
tá várið váraði,
og vit vóru várbørn«.
(»Várlýkka«), brot
Í teimum báðum seinnu søvnunum stígur búnari og meira fjøltáttaður yrkjari fram, hann lýsir náttúruna og árstíðirnar, yrkir um burturferð og heimlongsul, mannalyndið og samskiftið manna millum, barnaminni og skúlaminni.
Martin er stillførur yrkjari, eingin uppreistrarmaður, men tá ið hann sær gamalt umhvørvi sópað til viks av eirindaleysari útbygging, er hann atfinningarsamur. Hann yrkir runudíkinum, leikplássinum, minningarkvæði, og í yrkingini »Í leivdunum« hevur hann sett niðurskrædda húsinum dyggan minnisvarða, og her sýnir hann eisini samhuga við tí minni menta í samfelagnum.
Fleiri av yrkingunum serliga í teimum báðum seinnu søvnunum eru um børn og barnalyndi. Tað tykist tí heilt natúrligt, at Martin eisini hevur roynt seg sum barnabókahøvundur, bókin »Per og eg« kom í 1979.
Saman við teknaranum Martini Joensen fekk Martin Næs í 1981 fyri hesa barnabókina og fyri yrkingasavnið »Úr« barnabókavirðisløn Tórshavnar Býráðs við hesi grundgeving:
»Í »Per og eg« lýsa teir báðir við fjølbroyttum orðatilfari og hugtakandi myndum á einfaldan og sannlíkan hátt lyndið og umhvørvið hjá børnum. Eisini í tí livandi frásøgnini av vinalagnum millum teir báðar dreingirnar kunnu børnini kenna seg aftur. Í yrkingasavninum »Úr« hava teir á sama hátt megnað í bundnum máli og myndum at siga børnum nakað bæði um tað, ið fer fram í og uttan um tey«.
Martin hevur heppisliga flutt íslendskan bundnan skaldskap yvir í føroyskt. Í 1983 greiddi hann úr hondum savnið »Heystmyrkrið yvir mær« við um 60 yrkingum eftir Snorra Hjartarson. Úr íslendskum hevur hann eisini týtt barnabókina »Meira um Jón Odd og Jón Bjarna« eftir Guðruna Helgadóttur.
Úr: Árni Dahl: Bókmentasøga I-III. Fannir. 1980-83. (GG. Seinast dagført í 1983).


text:
Hákun Magnusson
Hákun Magnusarson V ella Hákun 5. Magnusson (føddur 1270 í Noregi, deyður 8. mai 1319 í Tønsberg í Vestfold) var kongur Noregs frá 1299 til 1319.
Hann var sonur Magnus Hákunarson Lógbøtara (1238–1280) og Ingeborg av Danmark (d. 1287). Hann vaks upp í Oslo og varð hertogi á formligan hátt í 1273 (í roynd og veru í 1284). Hákun gjørdist norskur kongur eftir bróðurin Eirik Magnusson í 1299 og var kongur Noregs til hann doyði í 1319. Hákun var seinasti maður av Sverrisættini.[1]
Hann er eitt nú kendur fyri at lata byggja Akershus borgina, Vardøhus borgina og Bohus borgina. Sum hertogi setti Hákun tann 28. juni 1298 seyðabrævið í gildi, t.v.s. rættarbót viðvíkjandi búnaðarviðurskiftunum í Føroyum.[2]
Ávísingar úteftirEdit
- Håkon 5 Magnusson, nbl.snl.no (norskt)
- Tollverjupolitikkur Hákunar kongs: Nær var Múrurin bygdur?, tjodsavnid.fo
KeldurEdit
- ↑ 1.0 1.1 H.J. Debes: Føroya søga 2. Skattland og len., Tórshavn 1995. S. 25
- ↑ Seyðabrævið 1298 - Kongsbókin, history.fo


text:
- Tíðindi, mentan og ítróttur
SavnsGull
Hvat er SavnsGull?
SavnsgGull er verkætlanin, sum skal bjarga tilfarinum í savninum hjá Kringvarpi Føroya. Í savninum er tilfar, sum lýsir modernaðu søgu føroyinga - frá 1957 til í dag. Endamálið er at talgilda savnið, og síðani at geva almenninginum atgongd til tilfarið.
Hví skal savnið talgildast?
Svarið er, at tað er alneyðugt av tí orsøk, at savnið er helst størsta heimildin vit eiga um nýggja føroyska søgu. Tað hevur somuleiðis stóran týdning, at savnið verður talgildað nú, tí útgerðin sum skal til, tá bondini skulu spælast, gerst eldri og verri at fáa fatur á, og serfrøðingar vænta, at um ikki alt ov langa tíð, kann tað verða ógjørligt at fáa talgilt tilfarið í savninum. Vit kunnu tí siga, at tað er í seinastu løtu, at verkætlanin varð raðfest og fekk fígging frá okkara almenna verki. Ein stórur partur av sjónvarpssavninum eru bond, sum ikki kunnu talgildast í Føroyum, tí útgerðin ikki er at fáa hendur á. Í 2016 vóru 5 milliónir krónur latnar Savnsgulli í stuðli frá A. P. Møller og Hustru Chastine Mc-Kinney Møllers Fond til almene Formaal. Gongd varð sett á talgildingararbeiðið í 2014 og væntast at verða liðugt (2020-23). Arbeiðið er skipað í tríggjar eindir - pappír, útvarpsbond og sjónvarpsbond - har tað í høvuðsheitum verður arbeitt við at talgilda og skráseta tilfarið.


text:
Aftur í dag ávarar Heilsufrøðiliga Starvsstovan ímóti matvøru, sum er at fáa í Føroyum. Hesa ferð er tað ein pylsa, sum er vanligur viðskeri, nevniliga »Den lette frikadellepølse« frá 3Stjernet.
Orsøkin til ávaringina er, at gass verður gjørt í pakkunum og tað bendir á, at, at mikroorganismur eru í pylsuni, tað kunnu vera bakteriur ella soppur, og tí er hon ikki mannaføði.
Talan er um »Den lette frikadellepørlse« Nettovektin er 110 grann og hon er best fyri 29. september í ár
Heilsufrøðiliga Starvsstovan heitir tí á fólk, sum kanska liggja inni við hesi pylsun, um at koyra hana í skrell, ella at bera hana aftur í handilin, haðani hon er keypt.


text:
Omma Viktoriu finnur ikki tað gamla smúkkuskrínið, skrínið við øllum minnunum. Tað er harmiligt, men ikki so syrgiligt, sum tá ið Viktoria varnast, at omman er sjúk. Hvussu kann alt nakrantíð gerast gott aftur, hugsar Viktoria.
Pinkumaðurin Pinki er hinvegin so forliptur, at hann ikki fær hugsað um annað enn Nanny, og tó eru Pinki og Nanny so ymisk, sum pinkilipongar kunnu vera.
Tíbetur hevur Viktoria vinkonu sína Odu at hjálpa sær; og í smúkkuskríninum, sigur omman, fjalir seg okkurt, ið kann broyta myrkur til ljós.
Aftur


text:
Hey tit øll
Fundur verður í hølunum hjá Effo á
Óðinshædd 3 í Havn, leygardagin, 20. mai, kl. 12. Fundurin er lagdur soleiðis,
at øll kunnu koma aftur og fram sama dag, óansæð hvar í landinum, tit búgva.
Hesin fundur verður ein kunnandi
fundur, har vit koma at útgreina allar uppgávur, ið hjálparfólkini koma at taka
sær av, meðan Barnlek er. Hetta er m.a. vaktarhald, reingerð, køkshjálp og
servering.
Somuleiðis er ætlanin við hesum
fundi, at vit fáa endaliga greiðu á, hvørji hjálparfólkini verða. Tískil er
sera umráðandi, at boðini um hendan fundin, fara víða um í tykkara feløgum.
Brúk er fyri øllum kreftum, men helst skulu vit hava fólk yvir 16 ár. Einki
ovara aldursmark er, øll eru vælkomin at veita eina hjálpandi hond.
Øll, ið hava hug at hjálpa til, eiga
at koma við til fundin, soleiðis at allar uppgávur kunnu verða útlutaðar og
møguligir spurningar svaraðir og ivamál avgreidd.
Vit gleða okkum at síggja tykkum
øll.
Vinaliga
Vegna Barnlek 2017
Brynjálvur og Birna


text:
NordikBørn
Gev barninum eina góða og læruríka fíggjarliga byrjan
Stovna eina samansparing longu í dag og gev barninum eina góða byrjan. Vit bjóða Barnasamansparing, ið gevur góða rentu.
Spar saman við Vitusi
Fitti kópahvølpurin Vitus leggur føroyskum børnum lag á viðvíkjandi skynsomum peningavanum og samansparing. Vitus lærir eisini skúlabørn at rokna og skriva við væl umtóktu lærukortunum.
Stutt og greitt um NordikBørn
- Til børn millum 0-12 ár
- Góð renta
- Ongin binding
- Til lummapening og samansparing
- Vitus sparibússu


text:
Vit hava tíverri møtt fleiri avbjóðingum í sambandi við húsakeypið
Fyri umleið trimum árum síðani keyptu maðurin og eg okkara dreymahús. Húsið er ein eittplans villa á 177 m2 við einari 26 m2 garagu. Støðufrásøgnin av húsinum hevði ongar viðmerkingar og tískil hava vit keypt húsini í bestu trúgv.
Vit hava leysliga sett húsini í stand, sett gips á allar veggirnar, spartlað, málað og so hava vit fingið okkum nýggjan køk, nýtt bryggers og nýtt baðirúmsinventar.
Vit hava tíverri møtt fleiri avbjóðingum í sambandi við húsakeypið. Á heysti í 2019 funnu vit ein fuktskaða á takskegginum uttanfyri á vestursíðuni á húsinum. Eisini hava vit sæð ein størri setningsskaða á tekjuni.
Tað var heppið, at vit høvdu ognarskiftistrygging. Vit ringdu beinanvegin til tey, og stutt eftir sendu tey ein byggiverkfrøðing út at kanna húsini og boðini vóru ikki góð:
Tekjan var undirdimensionerað og har vóru nógvir feilir í tekjuni, sum eisini var orsøkin til fuktskaðan, og hetta skuldi kannast gjølla og tað gjørdist meira og meira komplekst.
Vit hava verið til fleiri fundir við ongarskiftistryggingina, timburmenn, byggiverkfrøðingar o.s.fr, og eftir fleiri samráðingar komu vit til eina loysn: tekjan skal skiftast.
Hvat merkir tað, at tekjan skal skiftast? Alt skal av, taksteinar, undirtak og sperr. Av tí at vit hava loft til kipp í helvtini av húsinum skulu loftini eisini av, t.v.s., at vit skulu nú hava opið til Várharra í helvtini av húsinum.
Men vit sleppa ikki heilt snikkaleys frá verkætlani. Verkætlanin er dýr og ognarskiftistryggingin dekkar ikki alt. Harumframt hava vit sjálvi verið í gongd við at ríva alt takið niður, áðrenn byggifelagið kemur framat at taka sperrini niður og byggja húsið uppaftur. Longu eru nógvar seinkingar – umleið tvær til trýggjar vikur.
Eg fari í næstum at taka tykkum við í okkara verkætlan, so fylgið við í 2. parti.
Anna Elinborgardóttir Sewohl.
Hon er 34 ár og býr saman við manninum René og hundinum Dino í Nykøbing Falster. Hon arbeiður sum tannrøktari í barnatannrøktini. Hon elskar at blogga um innrættning og matgerð.


text:
Í dag er møguleiki at fáa frítíðarkortið hjá Nes kommunu fyri 2020 útflýggjað í Tofta skúla frá kl. 11.00 til kl 14.00. Tey sum ikki kunnu avheintað tey ídag, fáa kortið sendandi við postinum í næstum.
Í dag er góður møguleiki at fáa frítíðarkortið og fáa kunning um hvussu tað kann nýtast og hvussu tað fer at verða umsitið.
Prestasonurin, Olaf Brim, verða fysta barnið sum fekk útflýggjað frítíðarkortið hjá Nes kommunu, kl. 11.00 í morgun.
Nes kommuna hevur valt at verða í skúlanum í dag og útflýggja kortini í samband við at B68 hevur innandura kapping fyri børn og tilmelding fyri luttøku hjá B68 í 2020.
Tá bygdarráðið viðgjørdi fíggjarætlanina hjá Nes kommunu fyri 2020, bleiv samtykt at seta í verk eitt frítíðarkort, við endamálinum at stuðla børnum og ungum fíggjarliga, at verða virkin í frítíðarvirksemi.
Talan er um eina royndarskipan fyri 2020, sum fer at verða eftirmett áðrenn hetta árið er úti.
Øll børn og ung í aldrinum 6 til 18 ár fáa eitt frítíðarkort til eitt virði á kr. 2.000, sum kann nýtast til lima- og luttøkugjald í ymisku ítróttar- og frítíðarvirksemis tilboðunum, sum teimum standa í boði í Nes kommunu og aðrastaðni. Tvs. at frítíðarkortið er galdandi fyri tey sum fylla 6 ár í 2020 til og við tey, sum fylla 18 ár í 2020. Frítíðarkortið kann nýtast til: Ítrótt, skótar, kvøldskúla, musikkskúla v.m.


text:
Hetta er heitið á framløgu í Handilsvinnufelagnum, hóskvøldið 4. november kl. 19, í Kaffihúsinum á Bryggjubakka í Havn.
Tað eru gjørdar nógvar áhugaverdar greiningar, sokallaðar trendanalysur, úti í heimi, um, hvussu keypsmynstrið hjá framtíðarbrúkaranum fer at síggja út.
Hvussu er rákið og hvønn veg flytur brúkarin seg? Fer brúkarin at keypa tað sama sum nú? Ella hvat fer hann at keypa? Og hvussu fer hann at keypa tað, hann skal brúka?
Rógvi Olavson, samfelagsfrøðingur, hevur hugt nærri eftir fleiri av hesum greiningum.
Rógvi Olavson, samfelagsfrøðingur
Rógvi fer at greiða nærri frá og hugleiða um niðurstøðurnar av greiningunum í Handilsvinnufelagnum, hóskvøldið 4. november 2021, í Kaffihúsinum.
Tey, sum ætla sær at koma til famløguna, verða vinarliga biðin um at boða Vinnuhúsinum frá luttøku, mortan@industry.fo, í seinasta lagi, hósdagin 28. oktober 2021.
Tiltakið er ókeypis fyri limir í Handilsvinnufelagnum.
Tað er tó ein møguleiki at tekna seg sum lim í Handilsvinnufelagnum, áðrenn framløguna, og sleppa ókeypis til tiltakið.


text:
• Spillolja
• Tungoljuevja
Hvar kann tað latast inn?
Privat: Á kommunalum endurnýtsluplássum, har tangar eru settir upp til spilloljurestir.
Vinna og kommunur: IRF heintar spillolju frá t.d. skipum og størri virkjum. Ring og fá avtalu í lag.
Hvar fer tað?
Spillolja verður heintað og latin Spilloljuverkinum hjá IRF. Á Spilloljuverkinum verður oljan reinsað og seld til endurnýtslu. Møgulig oljuevja verður brend á Brennistøðini, har filtur reinsar roykin, so ikki dálkandi útlát stendst av hesum.
Spilloljan verður savnað uttan kostnað, tí umhvørvisgjald er lagt á alla innflutta smyrjiolju, sum fíggjar reinsingina av spilloljuni. Spilloljuverkið hjá IRF á Hagaleiti hevur altjóða ISO 14001:2015 góðkenning, umframt umhvørvisgóðkenning.


text:
Viðurskifti um ílegurnar fevna um heilsuviðurskifti hjá allari familjuni. Verður ávíst ættarbregði funnið ella arvalig sjúka (diagnosa) staðfest hjá einum persóni, hevur tað avleiðingar fyri onnur í familjuni. Einstaklingar, sum verða ílegukannaðir, eiga tí at hugsa um, hvørja ávirkan møguligar upplýsingar kunnu hava á onnur í familjuni.
Ábyrgd og skyldur skulu tó síggjast í eini javnvág við rættin hjá einstaklinginum at velja, hvørt hann vil hava kunning um sínar ílegur ella ikki. Áherðsla eigur at verða løgd á rættin til at velja. Íleguráðgeving er ein týðandi partur av genomkanningum, og tilboð um ráðgeving eigur at verða givið bæði áðrenn og aftaná sjálva kanningina, so allar møguligar avleiðingar eru greiðar.
Les um avmarkingar við genomkanningum.
Kelda: Health - Centre for Genetic Education, Australia


text:
7265.16 - Talgild og náttúruvísindalig lærufrøði og háttaløg
Skeiðsnummar
7265.16
Heiti
Talgild og náttúruvísindalig lærufrøði og háttaløg
ECTS
10
Fortreytir
At lesandi er innskrivaður í Námsvísindadeildini
Endamál
At lesandi ogna sær førleika at gagnnýta kunningar- og samskiftistøkni (KST) og margmiðlar innan náttúruvísindaliga didaktikk og at knýta faklig og háttalagslig viðurskifti saman við talgildu møguleikunum
Innihald
• Teldlar sum íblástur til undirvísing í náttúruvísindum • Ymsar fatanir av náttúruvísinda-didaktikk • KST sum amboð innan náttúruvísindalig háttaløg generelt, og sum serstøk didaktisk amboð • KST sum samskiftis- og samstarvsamboð • Ymiskir málbúnar (t.d. visualitet) so sum film og animasjón í sambandi við náttúrufaksundirvísing • Kunnleika til og duga at nýta samvirknar talvur tøkniliga og lærufrøðiliga (didaktist) • KST sum amboð til fakliga dokumentasjón
Læru- og undirvísingarhættir
Fyrilestrar, verkstova, framløgur, bólkaarbeiði, margmiðlaframleiðsla, uppgávuskriving Læring og menning gjøgnum egnar aktivitetir og í samstarvi við onnur, kombinerað við skiftandi undirvísingar-uppleggum frá undirvísarum.
Læruúrtøka
Við skeiðslok skulu lesandi vera før fyri: 1) at brúka fjølbroyttar undirvísingarhættir innan náttúruundirvísing 2) at leggja til rættis, fremja, dokumentera og eftirmeta undirvísing grundað á talgilt tilfar 3) kritiskt at meta um møguleikar og avmarkingar fyri talgildari læring innan náttúrufaksundirvísing
Próvtøkuháttur
Gjøgnum skeiðið hava tey lesandi framløgur og smærri uppgávur, sum allar skulu vera svaraðar og góðtiknar fyri at standa skeiðið. Skeiðið endar við uppgávu, har tey lesandi í bólki skulu gera eina lærufrøðiliga margmiðlaframløgu við støði í verkætlanum tey hava gjørt higartil á breytini. – Stendur lesandi ikki, skal hann – við støði í supplerandi krøvum frá undirvísarunum – bøta um avrikið, so at tað kann metast av nýggjum. Freistin fyri innlatingini verður ásett av útbúgvingarleiðaranum.
Próvdøming
Innanhýsis
Próvtalsstigi
P-talsstigin
Lestrarlisti
Verður útflýggjað við skeiðsbyrjan
Ábyrgd
Mikkjal Petur Fríðálvur Mikkelsen


text:
1752
1752 (MDCCLII) var sambært gregorianska kalendaranum eitt leypár, ið byrjaði á einum leygardegi, og sambært julianska kalendaranum eitt leypár, ið byrjaði á einum mikudegi.
HendingarEdit
- Ongland byrjar við at brúka gregorianska kalendaran.
FøðingarEdit
- 1. januar - Betsy Ross, amerikanskur polstrari. Sagt verður, at hon seymaði tað fyrsta amerikanska flaggið (d. 1836)
- 11. mai - Johann Friedrich Blumenbach, týskur lækni og náttúrufrøðingur (d. 1840)
- 18. september - Adrien-Marie Legendre, franskur støddfrøðingur (d. 1833)


text:
Treytir
Treytir fyri ferðir keyptar ígjøgnum 62°N Travel
Treytir fyri ferðir keyptar ígjøgnum 62°N
Við bílegging av vøru/tænastu hjá 62°N gódtekur keyparin nidanfyristandi treytir hjá 62°N Travel. 62°N verður her eftir nevnt ‘ferðaskrivstovan’ í tekstinum niðanfyri.
Rætt navn á ferðaseðilin
Tann ferðandi hevur ábyrgdina av, at ferðaskrivstovan fær røttu nøvnini á teimum ferðandi. Nøvnini skulu altíð samsvara við navnið í passinum. Tað áliggur tí ferðandi, so skjótt ferðaseðlar og onnur skjøl í samband við ferðina eru send til viðkomandi, at tryggja at upplýsingar á skjølum eru rættar.
Ferðaskrivstovan átekur sær ongar skyldur í tí førið, at skeivt navn er orsøk til, at ferðin ikki kann gjøgnumførast. Tað áliggur øllum ferðandi at eftirkanna ferðaseðlarnar so skjótt teir eru móttiknir.
Ferðatíðir
Allar tíðir á ferðaseðlinum eru lokalar tíðir á ymisku ferðamálunum.
Gjald
Vit veita ikki kreditt til privat kundar. Ferðin eigur at vera goldin til ásettu tíðarfreist sambært søluráðgevanum.
Tilber at gjalda umvegis bankaflyting, inngjaldskorti, gjaldskorti ella við reiðum peningi.
Verður ferðin ikki goldin eftir avtalu, hevur ferðaskrivstovan rætt til at strika ferðina.
Undangjald (Pakkaferð)
Við bílegging av eini pakkaferð skal eitt undangjald (depositum) rindast. Eitt undangjald er at meta sum bindandi og verður ikki endurgoldið um ein velur at avlýsa. Er tað minni enn 60 dagar til fráferð, skal øll ferðin rindast við bílegging.
Er talan um eina temaferð har 62°N samskipar ferðina, og 62°N avlýsur ferðin td. vegna væntandi luttøku, verður undangjaldið endurrindað. 62°N ábyrgdast ikki fyri avlýsingar óansæð orsøk fyri avlýsing.
Restgjald
Restgjaldið fyri eina pakkaferð skal rindast í seinasta lagi 60 dagar áðrenn fráferð, um einki annað er avtalað. Eftir at restgjaldið er rindað, og talan er um avlýsing verður víst til avlýsing undir “Pakkaferðir”
Broyting av ferðaseðlum
Ferðaskrivstovan fylgir ferðaseðlatreytunum fyri broytingum sum tey ymisku flogfeløgini áseta í teirra ferðaseðlatreytum. Spyr tí søluráðgevan um hettar, tá ið tú bíleggur.
Avlýsing av ferðaseðlum
Ferðaskrivstovan fylgir ferðaseðlatreytunum fyri avlýsing sum tey ymisku flogfeløgini áseta í teirra ferðaseðlatreytum. Spyr tí søluráðgevan um hettar, tá ið tú bíleggur.
Avlýsing av hotel, bilaleigu, útferðum oa.
Ferðaskrivstovan fylgir somu treytum fyri avlýsing sum teir ymisku undirveitararnir áseta í teirra avlýsingartreytum. Spyr tí søluráðgevan um hettar, tá ið tú bíleggur.
Pakkaferðir
Ein pakkaferð er ein ferð, ið er samansett við tveimum ella fleiri vørum/tænastum. Tað kann t.d. vera flogferð og hotell sum ein pakki.
Avlýsing – Pakkaferðir
Pakkaferðir sum eru keyptar frá ferðaskrivstovuni eru umfataðar av somu treytum sum omanfyri nevnt. Legg tilmerkis at ein pakkaferð kann hava ymiskar treytir. Tvs. Kann man fáa fult endurgjald fyri ein ferðaseðlar, meðan man onki endurgjald fær fyri hotellið, tí tað er keypt sum (non refundeble). Spyr søluráðgevan um hetta.
Avlýsing í samband við serstøður
Verður altjóða ferðing rakt av umfatandi ferða-restriktiónir so sum steingjan av landamørkum, steingjan av luftrúm ella flogvøllum, sóttarhalds-reglar, farsótt, kríggj, verkfall el. har talan er um eina undantaksstøðu er mannagongdin fylgjandi: Vit endurrindað alt tað ið kann endurrindast. Upphæddin verður endurindað kundanum, tá ið 62°N hevur móttikið peningin frá undirveitarunum.
Pass og visum
Tað er tann ferðandi, ið hevur ábyrgdina av at hesi viðurskifti eru í lagi. Tann ferðandi eigur at fylgja við um visum krevst til bíløgdu ferðina. Tað er somuleiðis tann ferðandi sjálvur, sum eigur at fylgja við um transitvisum er neyðugt, hetta tá ferðin er umvegis okkurt annað land á veg til endaliga ferðamálið.
Meira kunning um hesi viðurskifti fyri danskar ríkisborgarar er at finna á heimasíðuni hjá Udenrigsministeriet www.um.dk
Ynskir tú at fáa ferðaskrivstovuna, at hjálpa tær við at søkja visum, hjálpa vit fegin við hesum. Eitt visum eigur at verða avgreitt í seinasta lagi ein mánað áðrenn fráferð.
Visum til Amerika
Tá ferðast verður til Amerika, skal eitt ESTA-skema fyllast út áðrenn fráferð. Skemaðið verður útfylt og sent elektróniskt. Hetta slagið av visum krevst óansæð, hvussu leingi uppihaldið í Amerika er. Um uppihaldið í Amerika er longri enn tríggjar mðr, krevst eisini eitt visum frá amerikonsku sendistovuni í Danmark. ESTA kann útfyllast her
Umframt visum, skal ferðaskrivstovan hava upplýsingar úr passinum, ið skulu brúkast til ferðaseðilin. Vit viðmæla at tann ferðandi letur inn avrit av passinum til ferðaskrivstovuna. Tað er tann ferðandi sjálvur, ið hevur ábyrgdina av, at ferðaskrivstovan fær røttu upplýsingarnar. Kann ein ferð ikki gjøgnumførast tí upplýsingar ikki samsvara við pass, kann ferðaskrivstovan ikki ábyrgdast fyri hesum.
Visum til Kanada
Tá ferðast verður til Kanada, skal eitt ETA-skema fyllast út áðrenn fráferð. Skemaðið verður útfylt og sent elektróniskt. Hetta slagið av visum krevst óansæð, hvussu leingi uppihaldið í Kanada er. Um uppihaldið í Kanada er longri enn tríggjar mðr, krevst eisini eitt visum frá kanadisku sendistovuni í Danmark. ETA kann útfyllast her
Umframt visum, skal ferðaskrivstovan hava upplýsingar úr passinum, ið skulu brúkast til ferðaseðilin. Vit viðmæla at tann ferðandi letur inn avrit av passinum til ferðaskrivstovuna. Tað er tann ferðandi sjálvur sum hevur ábyrgdina av, at ferðaskrivstovan fær røttu upplýsingarnar. Kann ein ferð ikki gjøgnumførast tí upplýsingar ikki samsvara við pass, kann ferðaskrivstovan ikki ábyrgdast fyri hesum.
Check-in tíðir
Tað áliggur tí ferðandi at møta í góðari tíð til fráferðirnar. Tíðirnar fyri check-in skulu altíð vera fylgdar. Vit viðmæla at tú eftirkannar check-in tíð áðrenn tú kemur til flogvøllin sum flogið verður frá. Kunning um fráðferð, fráfaringarhøli og terminalar er vegleiðandi, og ikki bindandi. Ymiskar umstøður kunnu føra við sær, at flogfelagið má broyta frá einum fráfaringarhøli/terminal til ein annan, og tí eigur tú altíð at eftirkanna hetta – serliga um tað er stutt tíðarbil ímillum flogførini.
Ferðaskrivstovan kann ikki ábyrdast, um ferðandi ikki møtir til ásettu tíðina.
Ábyrgd / reklamatiónir
Ferðaskrivstovan keypir ferðaseðlarnar frá flogfeløgum og veitarum annars, men tað er til eina og hvørja tíð flogfelagið sjálvt sum skal syrgja fyri, at ferðin verður gjøgnumførd. Verður ferðin ikki gjøgnumførd av einar ella aðrari orsøk sum ferðaskrivstovan ikki hevur ávirkan á, so kann ferðaskrivstovan ikki ábyrgdast hesum viðvíkjandi. Í tílíkum føri verður ferðin bert endurgoldin, um avvarandi flogfelagið loyvir tí. Loyvir avvarandi flogfelag ikki endurgjald, veitir ferðaskrivstovan heldur einki endurgjald. Tað sama er eisini galdandi fyri gistingarhús, útferðir summarhús, leigubilar o.l.
Húsagang
Ferðaskrivstovan kann ikki ábyrgdast, um eitt flogfelag fer á húsagang. Ferðin verður ikki endurrindað í tílíkum føri. Sama er galdandi fyri bílagt hotelluppihald, bilaleigu, charterferðir, summarhús, feriuíbúðir o.a.
Ferðaskrivstovan kann ikki ábyrgdast fyri húsagang hjá undirveitarum.
Tryggingar
Tað áliggur tí ferðandi at tekna neyðugar tryggingar. Kunnið tykkum um hesar møguleikar hjá tykkara tryggingarfelag.
Sundurskildir ferðaseðlar
Hetta merkir at ferðaseðlarnir eru ikki samanhangandi. Tað kann t.d. verða ein ferðaseðil við Atlantic Airways og Lufthansa. Orsøkin kann vera, at tað ikki er nøkur samstarvsavtala ímillum flogfeløgini, ella tí at tað er bíligari fyri kundan at gera ferðaseðilin í tveimum. Treytirnar við ikki samanhangandi ferðaseðlum eru nógv strangari enn við samanhangandi ferðaseðlum. Eitt nú tá ið seinkingar eru vegna veður. Tá kunnu flogfeløgini ikki ábyrgdast um ferðaseðilin ikki er samanhangandi. Tískil kann koma fyri at ferðaseðlar vera mistir um tann ferðandi ikki møtir upp til ásettu tíðina o.a. Ferðaskrivstovan kann ikki ábyrgdast hesum viðvíkjandi, og tískil er tað umráðandi at spyrja seg fyri tá ið bílagt verður.


text:
Soltin útlit hjá flotanum í Barentshavinum við nýskipanini hjá Høgna
3. desember 2017
Ein av størstu grundgevingunum fyri, at fiskivinnunýskipanin hjá samgonguni ikki fór at merkjast hjá verandi flota, hevur verið nógva reypið um, at landsstýrismaðurin hevur útvegað nýggj rættindi og hægri kvotur í samráðingum við onnur lond
Í nógv teimum flestu førunum eru hesi eyka rættindi fingin av einum hækkandi TAC, tá talan er um botnfisk.
Men nú TAC, ið lækkar, eitt nú í toska- og hýsu fiskiskapinum í Barentshavinum, hevur landsstýrismaðurin als ikki megnað at hildið tørn í samráðingunum við russar.
Vit hava latið stórar nøgdir av makreli og norðhavssild til russar, fyri eina munandi lækking á 12,5% í toska- og hýsu fiskiskapinum hjá okkara skipum.
Javnvágin í sáttmálanum millum Føroyar og Russland er versna nógv við soltnað samráðingarúrslitinum.
Hvussu úrslitið í norska partinum av Barentshavinum verður, vita vit ikki enn, men útlitini eru heldur ikki góð, tí ICES mælir eisini til lægri heildarkvotur har.
Ógvusligur niðurskurður í kvotum og brandskatting av vinningi
Undir vanligum umstøðum hevði flotin í Barentshavinum ivaleyst megnað at komi heilskapaður undan niðurskurðinum, tí fiskaprísirnir kvinka ofta nakað upp, tá kvoturnar lækka.
Men við tað, at fiskivinnunýskipanin, sum liggur í Løgtinginum leggur upp til, at umframt niðurskurðin á 12,5% í kvotum, skulu 25% seljast á uppboðssølu og harumframt skulu 7% í framtíðini lutast til onnur skip við økiskvotum.
Talan kann sostatt gerast um ein samlaðan niðurskurð á 44,5% eftir einum ári.
Sum steinur oman á byrðu liggur eitt annað lógaruppskot í Løgtinginum, sum áleggur somu skipum at gjalda omanfyri 70% av vinninginum árini frammanundan í veiðigjaldi.
Vónandi skilur onkur í samgonguni álvaran!
Bjørn Kalsø
løgtingsmaður fyri Sambandsflokkin
RN
Aftur


text:
Heimasíðan hjá ÍSF setir kendum fólki spurningar um ítrótt og rørslu:
Hvat gert tú fyri at halda teg í form?
Ein partur av tí at halda meg í form er komið mest sum av sær sjálvum, við tað at eg eri bóndi, og mær dámar sera væl at fáast við seyð og at ganga í haganum. Nógv annað kropsligt arbeiði fylgir eisini natúrliga við bóndastarvinum.
Tá stundirnar ikki eru so góðar til hagan og arbeiðið á garðinum, orsakað av tíðarkrevjandi politiskum arbeiði, haldi eg meg í form við at renna.
Ert tú limur í ítróttarfelag?
Eg eri limur í ítróttafelag og gongufelag.
Íðkaði tú ítrótt sum barn?
Havi íðkað nógvan ítrótt sum barn, men byrjaði ikki av álvara at luttaka í ítróttakappingum fyrr enn um 12 – 13 ára aldur.
Havi annars spælt flogbólt við Mjølni, har tað eydnaðist at vinna fleiri FM-heiti, bæði í yngri- og í fremstu deildini. Flogbólturin var ítróttagreinin, eg gjørdi mest við sum vaksin, men eg havi eisini spælt fótbólt við KÍ og hondbólt við Stjørnuni. Eisini í hesum greinum vunnu vit FM-heiti, men hetta var í yngru deildunum. Kappróðurin havi eg eisini roynt við Fípuni Føgru og fimleikin við Klaksvíkar Fimleikafelag. Mær hevur eisini dámt sera væl at svimja.
Hvønn týdning hevur ítróttur og rørsla fyri teg og samfelagið?
Ítróttur og rørsla hevur stóran týdning fyri meg, sjálvt um eg ikki longur eri virkin í kappingaítrótti. Mær dámar væl at fylgja við gongdini innan flestu ítróttagreinum og hyggi m.a. eftir fótbólti, flogbólti, hondbólti, kappróðri og fimleiki.
Synirnir fáast við ítrótt, og er tað serliga, tá teir spæla, at eg hyggi, um tað á nakran hátt ber til.
Ítrótturin er við til at eggja fólki til at halda seg í venjing, ein kemur natúrliga í samband við nógv fólk um landið, frítíðin fær innihald, og familjan kann savnast um felags áhugamál.
Samfelagið fær eisini gagn av øllum tí stóra sjálvbodna arbeiði, ið verður lagt í ítróttin av eldsálum, sum ítróttafeløgini ikki høvdu kunnað verið fyri uttan. Tí við ítróttinum verður frítíðin hjá ungdómi nýtt til nakað, ið er mennandi og gevur meining.
Ítrótturin ger eisini fólk tilvitað um at liva sunnari og er uttan iva við til at minka um lógarbrot millum ung. Við hesum vinnur samfelagið nógv.
Samfelagið hevur tí eisini stórt gagn av tí nógva sjálvbodna arbeiðinum í nógvu ítróttafeløgunum kring landið.
Eitt annað, sum hevur sera stóran samfelagsligan týdning er, at ítrótturin og nógv av okkara framúr góðu ítróttafólkum, umboða okkum úti í heimi við góðum úrslitum. Slíkt er við til at styrkja okkara samleika sum tjóð og er samstundis við til at gera Føroyar kendar úti í heimi.
Tað var eisini nemandi at vera í London og síggja Paralympisku Leikirnar í summar. Slík uppliving slær bara enn fastari týdningin, ið ítrótturin hevur!


text:
Føroyar standa á gáttini til limaskap í IOC, altjóða olympiska felagskapinum. IOC er ein privatur felagskapur fyri olympisk ítróttarsambond. Limirnir umboða hvør sítt land ella samveldi, men skulu eisini uppfilla eina røð av treytum fyri at fáa limaskap.
ÍSF lýkur uttan iva treytirnar fyri at gerast limur í IOC. Sersambondini hjá ÍSF eru flestøll limir í altjóða sersambondunum. Vit hava altjóða ítróttarúrslit at vísa á, umframt drúgvar royndir at skipa fyri altjóða ítróttartiltøkum innan mangar ymsar ítróttargreinar.
Men bestu kortini á hondini hjá ÍSF eru helst paraolympiska luttøkan og stuðulin frá øllum hinum norðanlondunum. ÍSB-svimjarar hava avrikað ótrúlig brøgd í olympiskum høpi. Paraolympisku leikirnir eru sergrein hjá olympiska felagskapinum eins og ÍSB er sersamband hjá ÍSF.
Fleiri røddir hava ført fram, at Føroyar ikki kunnu fá limaskap í IOC uttan at gerast fullveldi fyrst. Hetta er ikki so. IOC byggir sjálvsagt á, at bert eitt felag umboðar hvørt land. Tað er sama skipan sum vit kenna frá eitt nú FIFA og UEFA. Greiða má serliga vera á, hvør umboðar lond í samveldi, t.d. hvør umboðar Føroyar, danska ella føroyska ítróttarsambandið.
ÍSF hevur síðani 1939 umboðað Føroyar í ítrottarhøpi. Ongin ivi er um, at bæði Danmark og danska ítrottarsambandið viðurkenna, at Føroyar ráða sær sjálvum innan ítrótt. Hetta er heldur ikki óvanligt í samveldum. Íslandska ítróttarsambandið gjørdist IOC-limur longu meðan londini bæði vóru í kongsfelagskapi.
Sjálvsagt er tað nakað lættari hjá ítróttarsambandi í fullveldislandi at gerast limur, men tað avgerðandi er, um vanligu treytirnar eru loknar.
Til tess at enda allan iva, er niðanfyri yvirlit yvir IOC-limafelagskapir, ið umboða lond í samveldi, sum ikki hava fullveldi. Samveldini ella “móðurlondini” hava sjálvsagt givið sítt samtykki. Tá Føroyar hava fult sjálvstýri á ítróttarøkinum og danska ríkið eins og danska ítróttarsambandið stuðla okkara limaskapi er ríkisstøðan ikki nøkur forðing hjá okkum.
Verri fyri royndirnar at náa IOC limaskapi er, at stuðulin á fíggjarlógini væntar í. Tað kostar nógv at søkja um IOC-limaskap og at liva upp til olympisku krøvini, men takka verið sjálvbodnum arbeiði og donskum tipspengum fer tað helst at bera til kortini. Tað sømdi seg tó betri, um Føroya land stuðlaði royndunum hjá Føroya ítróttarsambandi at vinna okkum altjóða viðurkenning.
Heðin Mortensen
ÍSF forseti
IOC lond í samveldi. Hesi lond kunnu bólkast soleiðis:
Tvey lond í ríkisfelagskapi við Niðurlond (Holland).
Trý hjálond hjá Bretlandi við víðum sjálvræði
Trý lond tengd at USA við víðum sjálvræði.
Tvey lond, ið viðurkenna at vera partur av Kina, men ráða sær sjálvum.
Eitt land í frælsum felagskapi við New Zealand
Eitt land undir yvirveldi hjá Ísrael


text:
Frámælið hjá almennu býarskipanarnevndini byggir ikki á fakta og gjørdar kanningar, men á almennu umrøðuna og viðmerkingar frá fjølmiðlunum. Niðurstøðurnar eru ikki undirbygdar, og tær standa harumframt í greiðari andsøgn við tær sera umfatandi kanningar og drúgva fyrireikingararbeiðið, sum kommunan hevur gjørt í sambandi við ætlaðu útbyggingina. Hetta siga borgarstjórin, kommunustjórin og havnarmeistarin í Tórshavnar kommunu í viðmerkingum til nevnda tilmæli.
Borgarstjórin, kommunustjórin og havnameistarin vísa á, at talan er ikki um eina nýggja havn, men eina útbygging av verandi havn. Tey vísa síðan á, at almenna býrarskipanarnevndin tykist síggja burtur frá, at Tórshavn er Føroya størsti havnarbýur og hevur altíð verið tað.
Við áliti sínum mest sum tvingar Býarskipanarnevndin kommununa út úr Havnini við framtíðar havnarvirksemi og forðar nevndin harvið meir ella minni uttan víðari fyri vøkstri á verandi havnarøki. Hetta er sera víttfevnandi og kann ikki vera rætt, og eftir fatan kommununnar hevur hvørki Býarskipanarnevndin ella landsstýrið grundarlag ella orsøk til slíkt víttfevnandi krav.
Kommunan metir tað ikki vera rætt ella grundað, um ein saklig og so mikið týdningarmikli broyting sum henda, verður avvíst vísandi til álitið frá Býarskipanarnevndini.
Tey vísa eisini á, at býarskipanarnevndin í frámæli sínum tykist leggja sera stóran dent á almennu umrøðuna av málinum og á sjónarmið, sum einstaklingar og miðlar hava ført fram. Hinvegin tykist, sum nevndin tilvitað velir at síggja burtur frá flestu av teimum upplýsingum, sum eru í stóru VVM-frágreiðingini, sum er gjørd fyri verkætlanina.
Tey trý vísa á, at uppgávan hjá býarskipanarnevndini er at ráðgeva landsstýriskvinnuni fakliga út frá fakta. Nevndin má ikki byggja sínar grundgevingar á politisk ella populistisk sjónarmið, sum koma fram í almennari umrøðu.
Funnist verður at, at býarskipanarnevndin ikki grundgevir fyri eini útsøgn um, at ætlaða útbyggingin ikki fer at nøkta framtíðartørvin. Tvørturímóti vísir kommunan á, at kanningarnar vísa, at tørvurin við ætlaðu útbyggingini verður nøktaður eini 40 ár fram í tíðina.
Kommunan afturvísir eisini, at aðrir staðsetingarmøguleikar ikki eru nóg neyvt kannaðir. VVM-frágreiðingin viðger gjølla aðrar staðsetingarmøguleikar, men vísir á eina røð av avmarkingum á hesum økjum, og kemur síðani til ta niðurstøðu, at hesar staðsetingar eru ikki nóg væl hóskandi. Verandi staðseting er tann best egnaða, er greiða niðurstøðan.
Eisini verður víst á, at býarskipanarnevndin heilt sær burtur frá neyvu lýsingunum av ferðsluviðurskiftunum í VVM-frágreiðingini, soleiðis at nevndin kemur til øvugta niðurstøðu. Og nevndin tekur heldur ikki hædd fyri, at verkætlanin er munandi minkað – og harvið eisini ferðslan, sum tískil ikki fer at tyngja økið í tann mun, sum Býarskipanarnevndin vil vera við.
At enda í drúgvu viðmerkingunum til landsstýriskvinnuna verður víst á, at býarskipanarnevndin ger fleiri niðurstøður, sum ikki á nakran hátt verða undirbygdar, og sum eru í beinleiðis í andsøgn við gjørdu kanningarnar. Tí verður niðurstøðan, at frámælið hjá nevndini í størstan mun byggir á almennu umrøðuna av málinum, og ikki á faklig, býarskipanarlig, umhvørvislig og tøknilig viðurskifti.
Landsstýriskvinnan eigur tí at síggja burtur frá størsta partinum av grundgevingunum fyri frámælinum, og at góðkenna uppskotið um broyting av almennu byggisamtyktini fyri havnaøkið í Tórshavnar kommunu, siga tey trý, Heðin Mortensen, borgarstjóri, Bjørgfríð Ludvig, kommunustjóri, og Jónsvein Lamhauge, havnarmeistari.


text:
Sum liður í formligu samanleggingin av Sjónvarpi Føroya og Útvarpi Føroya var málið at savna virksemið hjá samanlagda stovninum á einum og sama staði í Sortudýki. Byggiskráin lýsti samlaða hølistørvin og bygdi í stóran mun á tær útbyggingarætlanir, ið Kringvarpið frammanundan hevði gjørt í samstarvi við uttanhýsis ráðgeva. Til tess at savna virksemið og geva starvsfólkunum hóskandi umstøður, var neyðugt at gera eina umskipan og nýggja innrætting av bygninginum í Sortudýki, eins og at víðka um hendan bygningin. Talan var sostatt um eina um- og útbygging, sum skal taka hædd fyri hesum bygningi – bæði byggilistarliga og byggitøkniliga.
Arbeiðið við at umvæla framsíður og tekjur, sum farið varð undir í 2018, verður nú gjørt liðugt. Talan er um eitt umvælingararbeiði, sum er fíggjað yvir tvey ár, og tískil verður gjørt liðugt í 2019. Væntandi verður sáttmáli fyri arbeiðstøkurnar um liðugtgerð skrivaður í viku 29.
Annað byggistig av út- og umbyggingini av Kringvarpshúsinum hevur gingið eftir ætlan, og er nú komin undir land. Verkætlanin, sum í høvuðsheitum hevur fevnt um víðkan av fyrisitingarbygninginum, verður avhendað Kringvarpi Føroya í næstum.
Framleiðslubygningurin verður handaður KVF til at taka í nýtslu 17. oktober 2016. Eftir er hjá KVF at gera tær teknisku installatiónirnar. Annað byggistig, ið fevnur um umsitingarbygningurin frammanfyri, er um at vera innilokaður og væntast liðugur um árskiftið.
Arbeiðið við umsitingarbygninginum er komið væl áleiðis, og stoypiarbeiðið er liðugt. Stállarbeiðið er næstan komið undir land. Arbeiðið fyri framman er at fáa glasfasudarnar upp og tekja, áðrenn heystið kemur. Eftir hetta verður farið undir at innrætta bygningin og gera lendið liðugt.
Arbeiðið við framleiðslubygninginum er nú komið á mál, og bygningurin verður tikin í nýtslu í næstum. Byggingin av umsitingarbygninginum fer í gongd um komandi mánaðarskifti og skal eftir ætlan verða liðug í ár. Nakað av umbygging er í verandi bygningi, sum ikki kann fara í gongd, áðrenn umsitingin er flutt í nýggja umsitingarbygningin.
Framleiðslubygningurin er innilokaður og tættur, og arbeiðið við innveggjum er komið undir land. Arbeitt verður nú við tekniskum installatiónum til tey bæði tøknirúmini, sum eru til servarar, neyðstreym og aðra tøkniútgerð. Í næstum verður farið undir innrætting av nýggjum studio, ið er ætlað sum høvuðsstudio. Somuleiðis rúmar útbyggingin einum sendirúmi, ið verður gjørt um somu tíð.
Betongarbeiðið ísv. staðstoypt betong er væl áleiðis. Veggir kring tøknibygningin eru lidnir. Dekk er somuleiðis stoypt. Lendisdekk í kjallara í framleiðslubygninginum er liðugt. Vekkir í skakt eru lidnir, og dekk verður stoypt. Framleiðsla av dekk-elementum er í gongd og verða vegg-elementir sett í gongd í næstum.
Fundamentir í framleiðslubygninginum eru liðug. Stillað verður í løtuni upp fyri betongveggi í tøknibygninginum. Betongprøvar ísv. elementir verða lidnir at góðkenna í viku 4. Í næstum verður farið undir at stoypa lendisdekk í kjallara, leggja kloakk og HVS leiðingar.
Jørðarbeiðið er liðugt. Farið er undir betongarbeiðið. Í løtuni verður stillað upp fyri fundamentum í umsitingarbygninginum. Hóast ymsar avbjóðingar ísv. jørðarbeiðir, sum seinkaði arbeiðinum nakað, hevur hetta ikki ávirkað tíðarætlanina.
Sáttmáli um bygging av framleiðslubygningi og tøknibygningi er undirskrivaður við Sp/f ÁTS. Hakin varð settur í fyri iútbyggingini mánadagin 10. november, tá skipað varð fyri hátíðarløtu í Kringvarpinum. Jørðarbeiðið er sett í gongd, byggiplássið lutvíst avhegnað, og byggiplásskúrar komnir á staðið.
ÁTS hevur sent Landsverki prís fyri gerð av Framleiðslubygninginum við teimum sparingum, sum bygginevndin legði upp til. Væntandi verður sáttmáli viðv. bygging av framleiðslubygningi undirskrivaður í viku 43.
Bygginevndin er samd um at fara í gongd við um- og útbyggingina av Kringvarpshúsinum. Farið verður í gongd við framleiðslubygningin fyrst. Sáttmálasamráðingar eru í løtuni við Sp/f ÁTS um bygging av framleiðslubygninginum.
Lisitatión var 14. juli 2014 og lógu innkomnu tilboðini væl oman fyri tað, ið roknað er til hondverkaraútreiðslur. Lægsta boð átti ÁTS. Í løtuni eru samráðingar í gongd millum bygginevndina og Kontrast.
Verkætlanin er boðin út í almenna lisitatión. Bjóðað verður út í høvuðsarbeiðstøku. Lisitatión verður 14. juli 2014 á Landsverki. Sáttmálasamráðing verður við vinnandi arbeiðstakara, so skjótt tilboðini eru viðgjørd. Ástaðarfundur verður 23. juni kl. 09.00. Freistin at senda inn spurningar er sett til 1. juli 2014. Arbeiðið sjálvt byrjar 25. august 2014 og verður liðugt 1. november 2015.
Arbeiðsánari: Kringvarp Føroya og Mentamálaráðið
Byggiharri: Landsverk
Høvuðsráðgevarar: Kontrast
Arbeiðstakari: Sp/f ÁTS
Kostnaðarætlan: Samlaði fíggjarkarmurin er 21,6 mió. kr. (íroknað søluprísur av ognum í Vørðsluni).


text:
Jens-Kjeld Jensen fekk ársins miðlaheiðursløn 2017
Á Vísindavøkuni 29. september varð kunngjørt, at Jens-Kjeld Jensen fekk ársins miðlaheiðursløn.
Tað var fimta ferðin, at Granskingarráðið lat heiðurslønina fyri framúr góða almenna miðling av gransking.
Ein dómsnevnd valdi, hvør skuldi heiðrast í ár, útfrá fleiri góðum uppskotum, sum vóru komin inn. Hon er sett saman av einum umboði fyri Føroysk Miðlafólk, einum umboði fyri Fróðskaparsetrið og einum umboði fyri Granskingarráðið. Hesi eru Jón Brian Hvidtfeldt, Anna Katrin Matras og Dagmar Joensen-Næs.
Anna Katrin Matras, samskiftisfólk á Fróðskaparsetrinum, segði soleiðis, tá hon avdúkaði, hvør fekk heiðurin:
“Miðlaheiðursløn Granskingarráðsins 2017 verður latin
Jens-Kjeld Jensen
tí hann á fyrimyndarligan hátt lýkur tey trý krøvini til heiðurslønina, sum eru:
- miðling á einum høgum stigi til ein breiðan skara,
- íkast til at økja fatanina av gransking í samfelagnum, og
- fangandi og kjakkveikjandi miðling.
Jens-Kjeld er sjálvlærdur djóra- og náttúruserfrøðingur. Hann er dani, men hevur búð í Føroyum síðan 1970. Hann býr í Nólsoy saman við unnustu síni Maritu Gulklett.
Jens-Kjeld er serliga kendur sum fuglaútstappari, men harumframt er hann serfrøðingur í føroyskum fuglum og skordýrum, og eisini hevur hann stóran áhuga í plantum. Hann hevur funnið fleiri nýggj djórasløg.
Jens-Kjeld hevur nógv samband við bæði føroyingar og útlendingar, og hann hevur útgivið fleiri bøkur um djóra- og fuglalívið í Føroyum.
Í 2012 varð hann heiðraður við Mentanarvirðisløn M. A. Jacobsens fyri Mentanaravrik. Í mai 2015 varð hann tilnevndur heiðursdoktari av Fróðskaparsetri Føroya.
Granskingarráðið hevur fingið fleiri tilmælir um at heiðra Jens-Kjeld Jensen við miðlaheiðurslønini.
Ein teirra, ið mælir til at geva Jens-Kjeld heiðurin, grundgevur millum annað soleiðis fyri tilmælinum:
‘Jens-Kjeld Jensen hevur í nógv ár av sínum eintingum greitt frá øllum hugsandi lívfrøðiligum fyribrigdum og eisini fingið fólk til at gera seg varugan við ymiskt, tey síggja í náttúruni.
Finna fólk ein sjáldsaman firvald, flogmús ella vespu, so hugsa tey beinanvegin um Jens-Kjeld. Fólk vita, at har er ein maður í Nólsoy, sum hevur eina øðiliga vitan og áhuga fyri náttúruni, og sum dugir væl at miðla sína vitan. Hann hevur havt nógvar greinar í Frøði og er altíð klárur at svara, tá hann verður spurdur. Eisini hevur hann eina frálíka heimasíðu við millum annað øllum blómunum í Føroyum. Nógv av tí arbeiðinum, hann ger, ger hann ókeypis.’
Ein annar, ið mælir til at geva Jens-Kjeld Jensen miðlaheiðurslønina, grundgevur millum annað soleiðis:
‘Jens-Kjeld og unnusta hansara Marita hava við eldhuga og ágrýtni kannað og granskað, skrásett, skjalprógvað og miðlað nógvar ymsar tættir í føroysku náttúruni – fuglar, kykt, blómur, plantur og so víðari.
Jens-Kjeld er fastur fúsur og dugir sera væl at greiða frá í útvarpi um aktuell evni.
Mong eru barnagarðsbørnini og skúlabørnini, sum hava vitjað hjá Jens-Kjeld í Nólsoy og hava fingið frágreiðingar um ymsu savnindini, sum eru har.
Omaní hetta hava Jens-Kjeld og Marita javnan vitjan av útlendskum granskarum og miðlafólki, sum tey samskifta við og kunna um føroysku náttúruna.’
Dómsnevndin hevur eisini lagt dent á, at Jens-Kjeld er virkin í almenna kjakinum. Hann torir at siga sína hugsan um náttúruviðurskifti alment og er ikki bangin fyri at siga fakfólkum ímóti. Samstundis er hann virdur í granskingarumhvørvinum og útnevndur sum heiðursdoktari á Fróðskaparsetrinum.”
Síðani handaði Anna Katrin Matras Jens-Kjeld Jensen heiðursbrævið. Eisini fær hann 5.000 kr.
Jens-Kjeld Jensen takkaði fyri og segði seg vera sera fegnan um heiðurslønina, ikki minst í ljósinum av, at fleiri av hansara fyrimyndum áður hava fingið hana.
Til ber at síggja handanina og hoyra takkarrøðuna her


text:
6307.21 - Vísindaástøði og háttalag 1
Skeiðsnummar
6307.21
Heiti
Vísindaástøði og háttalag 1
ECTS
10
Fortreytir
Bachelor í søgu, samfelagsvísindum, politikki og umsiting ella samsvarandi útbúgving
Endamál
Endamálið við skeiðinum er at geva lesandi innlit í ymiskar vísindaástøðiligar fatanir, krøv til kanningarsnið og vitan um, hvussu ymisk háttalagsamboð kunnu nýtast í granskingarsamanhangi.
Innihald
Skeiðið leggur dent á vitan um vísindaástøði og førleika at gera kanningarsnið til ávísan spurdóm við hóskandi útvaldum háttalagsamboðum. Í vísindaástøði verður dentur lagdur á fatanir við ymiskum ontologiskum og epistemologiskum útgangsstøði. Eisini leggur skeiðið dent á vitan um historiografi og keldukritikk. Viðvíkjandi kanningarsniði verður m.a. dentur lagdur á førleikan at eyðmerkja granskingareindir og at taka fyrilit fyri ymiskum háttalagshugtøkum og krøvum. Skeiðið leggur eisini stóran dent á at veita breidd í vitan um háttalagsamboð og fevnir um ymiskar arbeiðshættir, t.d. etnografiskt háttalag, at gera samrøður, meginreglur fyri søguskriving, diskursanalysu, samanberandi háttalag, tann refleksivi leisturin og spurnarkanningarhátturin.
Læru- og undirvísingarhættir
Skeiðið er grundað á eina samanseting av fyrilestrum, seminarvirksemi og bólkaarbeiði.
Læruúrtøka
Eftir lokið skeið skal tann lesandi vera før/ur fyri at: • Greiða frá og reflektera um ymiskar vísindaástøðiligar fatanir • Eyðmerkja styrkir og avmarkingar við ymiskum háttalagsamboðum • Gera eitt hóskandi kanningarsnið til ávísan spurdóm • Eftirmeta egið kanningarsnið og vísindaligan framferðarhátt
Próvtøkuháttur
Skrivlig einstaklingauppgáva upp á 4000 orð
Próvdøming
Innanhýsis
Próvtalsstigi
7-talsstigin
Lestrarlisti
Áleið 1000 síður. Lestrarlistin er tøkur á moodle
Ábyrgd
Hallbera Fríða West


text:
Svend C til “Pit-Stop” viðlíkahald á MEST í Havn
Fyri ein stóran framkomnan trolara sum Svend C telur hvør tími tú ert til fiskarí.
Tessvegna tók MEST við eldhuga ímóti møguleikanum at standa fyri umfatandi viðlíkahalds- og umvælingararbeiði í døgunum 10-15 september.
Hetta var nærum sum eitt “Pit-Stop” har Svend C kom til bryggjuna í Havn og fleiri mans beinanvegin fóru í gongd við umvælingararbeiði. Hetta fevndi um millum annað:
- Verksmiðjuøkið: har umfatandi el-arbeiði var gjørt. Somuleiðis var eisini stál- og maskinarbeiði framt, eins og plastsveising.
- Trol dekk: har viðlíkahald og umvælingararbeiði var gjørt á Seaonics kranar og Seaonics el-spøl.
- Maskinrúm: viðlíkhaldsarbeiði og nakað av stálarbeiði
- Eldsløkkingarútgerð: Eftirlit og sertifisering av eldsløkkjarum.
Svend C er ein 83,5 metrar langur framkomin verksmiðjutrolari við heimstaði í Nuuk. Tað er reiðaríið Sikuaq Trawl, sum eigur trolaran.


text:
Í døgunum 13. til 17. juli varð Barnlek hildið í Skive í Danmark.
Barnlek er dansistevna har børn, ung og foreldur koma saman at dansa og leika
og møta hvørjum øðrum.
Við úr Føroyum vóru 100 luttakarar, úr Sumba, av Økrum, úr Hovi, úr Skálavík,
av Sandi, úr Tórshavn, úr Haraldsundi, av Norðoyri, úr Klaksvík, av Húsum og av
Viðareiði.
Vit høvdu eina sera góða stevnu. Vit dansaðu nógv bæði í býnum og í hallum og
vit møttu eisini fleiri ungum úr hinum norðurlondunum.
Vit gleða okkum til komandi Barnlekstevnur.
Myndir eru lagdar undir myndasavnið.


text:
Góðu úrslitini hjá ungu føroysku miðteinarennarunum eru heldur ikki farin aftur við borðinum í Danmark. Allir okkara tríggir danmarksmeistarar frá innandura-DM eru útvaldir at umboða donsk feløg og landslið.
Leygardagin skal Bjørk Herup Olsen umboða Helsingør, tá 1. umfar av liðkappingini í Elitu-deildini fyri vaksin verður hildin í Esbjerg. Her sleppur hon veruliga at vísa, hvat hon dugur, tí ikki bert skal hon luttaka í trimum kappingum sama dag. Eisini skal hon kappast móti teimum allar-bestu donsku kvinnunum. Fyrst verður tað á 5.000 m. 3 tímar seinni skal hon renna 1.500 m og eitt sindur seinni skal hon renna 4 x 400 m boðrenning.
Vit hava fyrr skrivað um at Rúni Seloy skal við til EYOT – European Youth Olympic Trials. Her fer hann at umboða Dansk Atletik Forbund sum tann einasti drongurin úr kongaríkinum í rennigreinum. Stabilitetskravið, sum varð sett honum, knógvaði hann til Tårnby Games, og 19. mei fer hann saman við einum lítlum donskum hópi til Moskva, har kappingarnar fara fram á kenda Luzhniki Stadion 21.-23 mei. Her skal 16 ára gamli Rúni kappast móti teimum allarbestu 16-17 ára gomlu 800-metra rennarunum úr Evropa, har tríggir teir bestu vinna sær sess til Ungdóms-ol í Singapore seinni í summar.
Eisini er bitið merki í nýggjastu stjørnuna á renni-himininum, Marnar Djurhuus av Morskranesi. Eftir gull-heiðursmerkið á 1500 m til DM-innandura, hava boð nú verið eftir honum at koma at umboða Vesturdanmark í einari kapping millum norðurlendskar landslutir, sum verður í Svøríki 4. juni. Her skal Marnar renna 2.000 og 800 metrar.
Sera stuttligt, at so væl gongur hjá okkara ungu, og spennndi verður at fylgja teimum til hesar stóru uppgávurnar. FÍF ynskir øllum góða eydnu.


text:
Á fundi í dag tók Jenis av Rana, landsstýrismaður, við sum verji fyri Parasport Føroyar. Hetta merkir, at landsstýrismaðurin umboðar Føroyar í viðurskiftum, sum viðvíkja paraítrótti.
Tað hevur verið siðvenja seinastu árini, at landsstýrismaðurin, sum varðar av ítrótti, er verji fyri Parasport Føroyar. Nú nýggi landsstýrismaðurin eisini játtaði at verða verji, handaði Egga Jensen, formaður í Parasporti Føroyum, Jenisi av Rana heiðursskjal.
“Eg fegnist um, at eg í dag eri vorðin verji fyri Parasport Føroyar. Parasport Føroyar ger eitt megnar arbeiði at menna og fremja rørslu-, uppvenjingar- og kappingarítrótt fyri tey, ið bera brek. Tí er tað mær ein heiður at vera verji fyri Parasport Føroyar,” sigur Jenis av Rana, landsstýrismaður í uttanríkis- og mentamálum.
“Vit eru takksom og fegnast um, at landsstýrismaðurin vil vera verji fyri Parasport Føroyar. Tað er sera týdningarmikið, at politiska skipanin eisini hugsar um hendan partin av ítróttinum – ikki bara í Føroyum, men eisini í mun til altjóða virksemið hjá Parasport, og júst tí er tað ein fyrimunur, at verjin eisini varðar av uttanríkismálum,” sigur Egga Jensen, formaður í Parasporti Føroyum.
Parasport Føroyar varð sett á stovn í 1980 og verður sostatt 40 ár í ár.


text:
Einar’s Distillery við føroyskum bittara
Ein nýggjur føroyskur bittari frá Einar’s Distillery er nú á marknaðinum og fæst til keyps í Rúsdrekkasølu Landsins.
Einar’s Bitter er føroysk framleiðsla, og sera nógv orka er løgd í at velja og samanseta allarbestu urtir og krydd fyri at fáa tann besta smakkin.
Føroyski bittarin er eitt úrslit av hørðum arbeiði á Einar´s distillery seinastu árini og at Disa Christiansen úr Nólsoy fyri nøkrum árum síðan gav distarillarínum gott innlit í føroysk plantusløg, sum nú eru nýtt í hesum bittarinum.
Einar’s Distillery er fyrsta føroyska góðkenda distillarí, og framleiðir bæði Einar’s Akvavitt, Einar’s Vodka og Einar’s Gin, Einar´s Cask og nú eisini Einar’s Bitter. Føroyskt whisky frá Einar’s Distillery er eisini í tunnum og búnast.
Einar’s Bitter er 38% og kann njótast til veitslur og hugnaligar løtur.


text:
Vit seta spælarum og venjarum nakrar spurningar og svarini kunnu tit so lesa her. So hava vit okkurt at undirhalda okkum við, nú bíðitíðin kenst í so long.
Fyrstur á “bananum” er nýggi venjari okkara, Hans Fróði Hansen.
Navn: Hans Fródi Hansen
Føðiár: 25/08/75
Hædd: 191cm
Pláss á liðnum: Midverji
Lið umboðaði: LÍF, B68, HB, FC Sogndal, FC FRAM, FC Breidablik, TB
Hví valdi tú fótbóltin sum tína ítróttargrein?
Tí tað gav mær gleði og avbjódingar.
Tú byrjaði í LÍF í Leirvík, nær gjørdist tað greitt fyri tær, at tú vildi meira enn 1. deildarfótbólt og hvat gjørdi tú fyri at koma víðari?
Sum 16/17 ára gamal, vildi eg sleppa at spæla í bestu deildini og í toppinum í FØ, so eg flutti til B68 í ’96 og so til HB í ’97 og vann greipuna í ’98 við HB.
Tú hevur umboðað fleiri lið í bestu føroysku deildini, er nakað tíðarskeið, ið tú metir sum eitt serliga gevandi tíðarskeið?
Árið ’98 í HB var eitt læruríkt og spennandi ár. Lærdi hetta árið hvat tað er at vinna og hvat skal til, um ein ynskir tað.
Tú kom til TB í 2012, hvussu bar tað til?
Frúan fekk arbeiði á Suðuroyar Sjúkrahúsi og tað frættist nokk skjótt, so Kim Roest var skjótur at fáa meg til TB.
Hvussu hevur tú verið móttikin av spælarum og viðhaldsfólki?
Eri sera væl móttikin av øllum á Tvøroyri, bæði á og uttanfyri vøllin.
Hvat var tín meting av tí spælaratilfari, ið tú sá, tá tú fyrstu ferð vandi saman við TB-arunum í 2012 og so metingin í dag, nú tú er venjari?
Málsetningurin var ov lágur samanborið við spælaratilfarið sum var í 2012. Spennandi spælaratilfar í ár, eins og í fjør.
Hvat metir tú styrkina vera hjá TB-liðnum og hvat er veikleikin?
Væl fyri fysiskt, samanhaldið og tad kollektiva. Veikleikin er nokk at man ikki trýr nokk uppá sínar dygdir og styrkir.
Metir tú tað hava týdning, at TB hevur fingið Einherjar at stuðla sær til dystir bæði úti og heima?
AVGJØRT. Vóni teir verða enn betur í ár, eins og vit skulu verða tað.
Er tað nakað serligt við Einherjum, ið tú vilt nevna?
Gleðin og at man stuðlar líkamikið hvussu tad gongst á vøllinum.
Umstøðurnar kring nýggja vøllin, metir tú at tær fara at hava nakran týdning fyri avrikini á sjálvum vøllinum?
Ja um vit trúgva uppá okkara styrkir og vilja verja borg.
Heldur tú, at vit skjótt fara at síggja ein TB-leikara á landsliðnum, og um ja, hvør verður hann so?
Tad eru fleiri av teimum ungu sum hava viljan + dygdirnar til tad og fáa vit menn á U-21, so er ikki langt til A-landsliðið.
Er nakar, ella nakrir spælarar tú vilt siga nakað um?
Vil ikki nevna nakað navn, men teir eru fleiri, í hava rættan hugburð, og eru teir, ið TB skal byggja á.
Hvør verður toppskorari hjá TB í ár?
Poul Ingason
Besti spælari í deildini:
Ndende.
Hvørjum plássi á stigatalvuni fara tit eftir í ár?
Vit fara inn at VINNA HVØNN DYST og so síggja vit hvar á talvuni vit eru, tá árið er liðugt.
Stuttligasta uppliving síðan skiftið til TB:
Tad eru nógvar, men løtan á Toftum har vit javna og túrurin heimaftur hevdi nógv at bjóda uppá .
Ynski fyri 2013:
At liðið vísir ein góðan og seriøsan hugburð.
Viðmerkingar annars:
Hevði ynskt at man sá meira til Tvørafólk rundan um felagið, tí tað er so nógv sum skal gerast um alt skal hanga saman og eydnast væl.
Boð uppá topp 3 í Effo-deildini:
Ringt at siga, men vænti tad verða fleiri aftur um boðið í ár.
Fótbóltsfakta um Hans Fróða:
http://www.faroesoccer.com/


text:
Í eina tíð, hevur tað dúgliga verið gitt, hvør næsti TB venjarin fór at blíva. Starvsnevndin hevur ikki ynskt at gjørt nakrar viðmerkingar, annað enn tað, at fyrrverandi venjarin, Milan Kuljic, ikki fór at halda fram í felagnum. Men nú er nýggjur venjari settur, og afturat honum, eisini ein hjálpari. Maðurin, sum frá síðulinjuni, fer at stýra TB, er 37 ára gamli leirvíkingurin, Hans Fróði Hansen. Hans Fróði bleiv fyrr í vetur eisini settur sum Ítróttarstjóri í TB, so hann verður í stóran mun, ein leiðandi figurur í TB í ár. Afturat Hans Fróða, fer sevmýrisingurin, Karl Øster at hjálpa. Felags fyri báðar hesar venjarar er, at teir hava drúgvar royndir sum spælarar, frá føroysku landskappingini í bestu deildini, umframt at teir kenna styrkir og veikleikar hjá øllum leikararunum í hópinum. TB hevur ein sera spennandi hóp sum er, og áðrenn nýggjár vænta vit, at fleiri av ungu leikarunum skriva undir sáttmála eisini.
Navnið Hans Fróði Hansen kenna flest øll í Føroyum. Hans Fróði hevur eina ríka yrkisleið innan fótbólt, her heima, uttanlands og á landsliðnum, har hann náddi 26 dystir. Hansara sterka og neyva verjuspæl vakti beinanvegin ans í Føroyum,og, eftir nøkur ár, eisini uttanlands. Hann var hollur stuðul hjá øllum liðum hann náddi at spæla fyri. Í dag kann Tvøroyrar Bóltfelag, við stórari gleði kunngerða, at komandi árið fer verjukempan úr Leirvík at royna seg sum venjari í TB. Sjálvsikkur og málrættaður
At Hans Fróði er komin so langt sum hann er, kemst fyrst og fremst av, at hann er sjálvsikkur og sera málrættaður. Hann hevur tikið stigið, sum kanska fleiri føroyingar ikki tora, nevnuliga at bróta upp úr nýggjum, og trúgva uppá tað teir gera.
Tann rætti maðurin
Tá TB frætti, at Hans Fróði Hansen væntandi fór at flyta til Suðuroynna at búgva, tí dama hansara hevur fingið vikariat á Suðuroyar Sjúkrahúsi, gekk ikki long løta, áðrenn teir kontaktaðu hann. Tað frættist at annað felag eisini vísti áhuga, men TB var skjótari, og tryggjaðu sær fyrrverandi føroyska landsliðsleikaran. Nú hann hevur verið í felagnum eitt ár, kann hann dúva á allar tær royndir, hann hevur nomið sær gjøgnum árini, og kanska serliga í fjør.
– Drúgvu royndirnar hjá Hans Fróða, á ymiskum økjum, samantvinnað við hansara persóni, fekk okkum at halda, at hann er júst tann rætti maðurin til TB. Nógvir ungir leikarar eru í hópinum, og hesar kann Hans Fróði leggja lag á, og fáa teir at trúgva á egnan mátt. Hetta er jú av størsta týdningi, og um nakar veit tað, so er tað júst Hans Fróði, sigur formaðurin hjá Tvøroyrar Bóltfelag, Andre Dalfoss.
Byrjaði sum venjari í 2006
Hans Fróði valdi at nema sær venjaraútbúgving frá FSF í 2006, og fekk sama ár venjarastarvið í barndómsfelagnum, LÍF úr Leirvík og tad árið gekk sera væl hjá LÍF. Seinasta árið hevur leirvíkingurin roynt at endurstarta venjarayrkið, sum hjálparvenjari í TB í fjør, og nú sum høvuðsvenjari. Vit fara at ynskja Hans Fróða alla bestu eydnu í felagnum, og blíðan byr framyvir. Hans Fródi er annars útbúgvin Mental Coach og fer undir A-venjaraútbúgvingina hjá FSF nú í januar. Kendur hjálpari
Sevmýrisingurin, Karl Øster spældi nógv ár við besta liðnum hjá TB, áðrenn hann noyddist at gevast í 1999, orsakað av afturvendandi skaðum. Karl var kendur sum tann kviki vongbakkurin, sum ótroyttiliga tuskaði aftur og fram eftir vonginum. Afturat hesum, hevur hann eitt gott fótbóltsforstáilsi. Barndómsheimið hjá Karl er beint omanav vøllinum á Sevmýri, so tað eru sera sera nógv fótaspor, sum Karl, undirritaði, og øll børnini á Sevmýri eiga á vøllinum, har alt byrjaði. Vøggan er okkara á Sevmýri, og har høvdu vit tað ómetaliga gott og trygt.
Nú fer Karl Øster so at hjálpa Hans Fróða við bestu og næstbestu hópunum hjá TB, og tað sum karl viðførur, er serliga áræði, hjarta og fótbóltsgleði.
Vit ynskja Karl alt tað besta í nýggja leiklutinum, og væl afturkomnan í felagið, sum aktivur partur.


text:
Fyri lítlari løtu síðani varð tað kunngjørt á uefa.com, hvussu byrjanaruppstillingin verður til dystin, sum byrjar á Tórsvølli klokkan 19.45.
Sambært taktisku uppstillingini skifta Føroyar leikskipan í mun til dystin leygarkvøldið, og ein broyting er í mun til manning: Heini Vatnsdal kemur inn á liðið fyri leikbannaða René Shaki Joensen, og allir hinir fáa afturval.
Føroyar (5-4-1/3-4-3): Teitur Matras Gestsson - Gilli Rólantsson Sørensen, Odmar Færø, Heini Vatnsdal, Sonni Ragnar Nattestad, Viljormur Davidsen - Hallur Hansson (L), Gunnar Vatnhamar, Brandur Hendriksson Olsen, Ári Mohr Jónsson - Jóan Símun Edmundsson
Hetta verður fyrstu ferð, at Føroyar spæla við trimum miðverjum - um hetta væl at merkja heldur - undir Håkani Ericson. Hetta er helst fyri at vera í betri støðu til at verja ímóti innleggum, teimum báðum áleyparunum hjá Skotlandi, og so at miðverjarnir kunnu renna betri út í økini at verja. Eisini bendir hetta á, at Føroyar vilja hava bóltin longri á liðnum og byggja upp við stuttum alveringum har afturi frá.
Les eisini: Håkan: - Skulu hava bóltin meira og flyta hann betri
Á bonkinum: Gunnar Nielsen, Mattias Heðinsson Lamhauge, Jóannes Kalsø Danielsen, Jóannes Bjartalíð, Sølvi Vatnhamar, Klæmint Andrasson Olsen, Hørður Askham, Tróndur Jensen, Petur Knudsen, John Frederiksen og Hannes Agnarsson.
Les eisini:
Stóri spurningurin er um plássið í høgru síðu á miðvøllinum
Hava tvær ferð fingið stig á heimavølli móti Skotlandi
Spæla við trimum miðverjum móti Skotlandi
Heini Vatnsdal kemur inn á liðið fyri leikbannaða René Shaki Joensen, og Hallur Hansson verður í høgru síðu í einari 3-4-3/5-4-1 leikskipan.
Heini Vatnsdal stendur sum ein av miðverjunum, sambært taktisku uppstillingini á uefa.com - her í dysti móti Íslandi (Mynd: Sverri Egholm)
Fyri lítlari løtu síðani varð tað kunngjørt á uefa.com, hvussu byrjanaruppstillingin verður til dystin, sum byrjar á Tórsvølli klokkan 19.45.